Ke arah penyerahan Sarawak

Seperti dinyatakan dalam tulisan terdahulu bahawa minat British mula menyerlah untuk menguasai Sarawak pada sekitar 1930an.

Pelantikan Penasihat British adalah antara usaha yang mereka jalankan untuk campurtangan dalam pentadbiran Sarawak.

Dalam hal ini jelas menunjukkan bahawa pelantikan W. E. Pepys sebagai penasihat menjadi mata dan telinga British untuk mengetahui hal ehwal pentadbiran Raja Brooke di Sarawak.

Bagi menambah usaha untuk melibatkan British dalam mengawasi pentadbiran di Sarawak, maka langkah seterusnya dilakukan untuk mendesak kerajaan Brooke mendatangani perjanjian tambahan dengan kerajaan British.

Perjanjian tambahan ini berkaitan dengan usaha melantik wakil Kerajaan British dalam mengawasi bukan setakat hubungan luar dan pertahanan tetapi juga mempunyai hak untuk mendapatkan rekod dan dokumen kerajaan negeri.

Tambahan itu wakil kerajaan British ini juga akan diberi hak untuk menghadiri mesyuarat Majlis Tertinggi dan Council Negeri.  Wakil ini juga boleh dijemput untuk berbincang dalam kedua-dua badan tersebut.

Namun demikian kehadiran beliau ini tidak mempunyai kuasa mengundi. Perjanjian tambahan ini ditandatangani wakil kerajaan Brooke iaitu Le Gros Clark dengan wakil kerajaan British K. H. Digby. Perjanjian tambahan ini ditandatangani pada 23 Oktober 1941.

Namun demikian pelaksanaan perjanjian ini diganggu apabila Jepun menyerang dan menawan Asia Tenggara.  Sarawak juga jatuh ke tangan tentera Jepun pada penghujung 1941.

Kegagalan melaksanakan perjanjian ini tidak melenyapkan usaha British merancang menguasai Sarawak.  Semasa dalam tempoh Perang Dunia Kedua , usaha diteruskan untuk meneruskan rancangan sebelum perang itu.

Perancangan Kabinet Perang

Pada masa era Perang Dunia Kedua, Kerajaan British telah merancang untuk menyusunkan pentadbirannya di Asia Tenggara.  Sejak sewal 1942, sudah ada sebuah unit di Pejabat Tanah jajahan untuk mengendali pentadbiran selepas perang diwujudkan iaitu Malayan Planning Unit.

Bagi wilayah sebelah Borneo pula diwujudkan Borneo Planning Unit (BPU).  BPU yang diwujudkan ini lebih kepada usaha untuk menubuh sebuah kerajaan tentera di Sarawak (termasuk di Brunei dan Sabah) selepas perang. Kerajaan tentera ini akan mengendali usaha pemulihan di Sarawak dalam pelbagai aspek.

Pada 22 Januari 1944, Setiausaha Negara untuk Tanah Jajahan, Kolonel Oliver Stanley meminta diadakan mesyuarat dalam Kabinet Perang British untuk membentuk jawatankuasa bagi membincangkan perlembagaan masa depan untuk Borneo (termasuk Tanah Melayu).

Pelbagai cadangan diusulkan mengenai masa depan bagi tanah jajahan British ini di Asia Tenggara termasuk Borneo.  Bagi Sarawak telah dicadangkan kepada pemerintah Raja Brooke menerima pemakaian Foreign Jurisdiction Act di Sarawak.

Tujuan pengenalan akta ini adalah untuk membolehkan kerajaan British menjalankan usaha mengawal pentadbiran di Sarawak. Penasihat British di Sarawak ini akan bertanggungjawab kepada Gabenor Jeneral di Singapura.

Kuasa Menasihat

Dalam hal ini Stanley amat berharap agar satu perjanjian dibuat untuk membolehkan Penasihat British bertindak seperti residen British dimana nasihatnya perlu diikuti.

Sementara itu jawatankuasa untuk Tanah Melayu dan Borneo telah mengadakan dua kali mesyuarat. Kabinet Perang telah bersetuju untuk mengesahkan laporan tersebut yang meliputi cadangan mewujudkan satu kerangka pertahanan bersama antara Tanah Melayu dan Borneo.

Idea utama dalam laporan ini lebih kepada menyusunan semula dan memusatkan pentadbiran di Tanah Melayu.  Kerajaan Brooke pula memperlihatkan ada kecondongan untuk menyerahkan Sarawak.

Rundingan

Dalam hal ini Raja Vyner Brooke telah menghantar wakil kerajaannya iaitu H. D. Aplin berbincang dengan Gent di Pejabat Tanah Jajahan. Gent telah menjelaskan keperluan untuk pihak kerajaan British untuk memantau pentadbiran kerajaan Brooke seperti dalam perjanjian tambahan yang dibuat sebelum ini.

Sementara itu isu penganti Raja Vyner Brooke juga berlegar dalam topik perbincangan apabila kesihatan pewarisnya Betram Brooke bertambah merosot.  Oleh itu anaknya iaitu Anthony Brooke mula memain peranan dalam hal ini dan berusaha juga terlibat dalam perangkaan masa depan Sarawak.

Kerajaan Sementara

Setelah berunding dengan Betram Brooke, Raja Vyner Brooke bersetuju untuk membentuk Kerajaan Sementara dengan diketuai oleh Anthony Brooke. Kerajaan Sementara ini juga dianggotai F. H. Pollard dan T. Corson.

Kerajaan Sementara ini memain peranan berunding dengan kerajaan British tentang masa depan Sarawak. Rundingan antara kedua-dua pihak dibuat pada 13 Mac 1945.

Wakil kerajaan British adalah Stanley, Gent dan empat pegawai rendah yang diadakan di Pejabat Tanah Jajahan.  Perbincangan antara kedua-dua pihak ini sering membawa kebuntuan dalam mencapai keputusan apabila Anthony Brooke mendakwa bahawa sebarang perbincangan dengan kerajaan British perlu dimaklumkan dahulu dengan rakyat Sarawak.

Gent menegaskan bahawa Sarawak menurut Undang-undang Antarabangsa adalah wilayah British dan bukan negara asing. Anthony Brooke pula membalas bahawa beliau perlu merujuk pula kepada penasihat undang-undangnya  dan berhasrat juga untuk mendapat khidmat dua hakim terbilang antarabangsa iaitu H. Wynn Parry dan Arnold D. McNair.

Perubahan Kerajaan

Tindakan Anthony Brooke ini menyebabkan Stanley mengadu kepada Raja Vyner Brooke menerusi surat dihantarkannya pada pertengahan Julai 1945 bahawa wakil Sarawak itu tidak tidak menunjukkan minat kepada cadangan kerajaan British.

Pada masa sama kerajaan Buruh dibentuk di London, dan mempunyai dasar berbeza dengan kerajaan sebelumnya.  Kabinet kerajaan ini memutuskan pada 3 September 1945 bahawa pemerintahan Rajah Brooke harus ditamatkan tertakluk kepada pembayaran pampasan.

Pada Oktober 1945 Raja Vyner Brooke telah menamatkan kerajaan sementara dan beliau menjadi wakil berunding dengan kerajaan British.  Raja Vyner Brooke merasakan bahawa kewujudan pemerintahan beraja di Sarawak tidak lagi sesuai pada zaman tersebut.

Beliau juga merasakan Sarawak harus diserahkan kepada kerajaan British. Kerajaan British secara tidak rasminya menerima pelawaan Raja Vyner Brooke. Untuk tujuan itu dicadangkan agar satu suruhanjaya siasatan bebas dilakukan.

Usaha mengambil Sarawak oleh British ini diteruskan dengan pelbagai langkah yang dianggap oleh British sebagai mengikut undang-undang. Raja Vyner Brooke pula menggunakan segala kelebihannya untuk membantu melancarkan penyerahan ini.

Usaha kedua-dua pihak ini dirancang dengan teliti dan dipastikan akan tercapai.

Dr. Suffian Mansor adalah Ketua Progran Sejarah, Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


Fasa 2 Hospital Sri Aman siap Februari 2021

SIMANGGANG: Projek Fasa 2 Hospital Bahagian Sri Aman yang baharu kini sudah  pada tahap 83 peratus siap dan dijangka beroperasi sepenuhnya menjelang 6 Februari tahun hadapan.

Timbalan Menteri Kesihatan II, Datuk Aaron Ago Dagang berkata projek fasa dua berkenaan melibatkan kerja-kerja dalaman hospital seperti pemasangan peralatan perubatan, penyediaan katil pesakit dan sebagainya.

“Sistem pendawaian elekrik dan bekalan air dalam hospital baharu tersebut sudah pun selesai dilakukan oleh kontraktor bertanggungjawab sebelum ini.

“Kini kita sedang melakukan kerja pemasangan peralatan dalam hospital ini. Setelah peralatan-peralatan berkenaan selesai diuji dalam tempoh enam bulan ini maka barulah Hospital Sri Aman baharu tersebut dibenarkan beroperasi kelak,” kata beliau.

Aaaron ketika melakukan lawatan ke tapak pembinaan hospital baharu di sini semalam turut memberitahu bahawa pekerja asing tidak lagi menjadi isu berkaitan dengan projek berkenaan sekarang.

Kata beliau projek pembinaan fasa dua hospital tersebut kini melibatkan seramai 82 orang pekerja tempatan walaupun sebenarnya 219 orang pekerja tempatan diperlu bagi tujuan itu pada masa sekarang.

“Pekerja-pekerja asing (Indonesia dan China) bagi projek pembinaan hospital baharu ini telah diarah pulang ke negara asal mereka disebabkan oleh penularan pandemik Covid-19.

“Kini dengan hanya seramai 82 orang pekerja tempatan, pihak kontraktor telah pun memohon Lanjutan Tempoh Masa (EOT) dan yakin projek fasa dua ini dapat disiapkan dalam tempoh yang diberi kelak,” kata beliau.

Aaron juga turut memberitahu bahawa sejumlah lapan hingga 10 orang pakar diperlukan untuk berkhidmat dalam Hospital Sri Aman baharu ini nanti berbanding dengan sejumlah empat orang pakar sedia ada sekarang.

Terdahulu Projek Hospital Sri Aman yang baharu telah mula dilaksana pada Oktober 2015 bertempat di kawasan Jalan Kejatau, Bandar Simanggang dengan kos kontrak asal bernilai RM176 juta.

Sehingga kini sejumlah RM150 juta sudah pun dibelanjkana bagi melaksanakan projek berkenaan dengan kerja penyediaan tapak (fasa satu) menghadapi kelewatan selama enam bulan sebelum itu.

Oleh Valentine Ngumbang

See author's posts


Hamzah yakin penduduk bijak menilai

KUCHING: Calon muka baharu Gabungan Parti Sarawak (GPS), Datuk Hamzah Brahim yakin menang sekali gus mempertahankan kerusi  Dewan Undangan Negeri (DUN) Stakan untuk GPS pada Pilihan Raya Negeri ke-12 (PRN-12) Sarawak.

Keyakinan itu timbul kerana rakyat terutama warga DUN Stakan kini sudah matang, bijak menilai dan berpandangan jauh, tegasnya.

“Saya berkeyakinan bahawa masyarakat, warga pengundi di Stakan hari ini lebih matang melihat kepada sesuatu perkara yang lebih luas … berpandangan jauh.

“Hari ini, rakyat khususnya dalam kawasan Stakan akan melihat apa yang calon, individu dalam parti boleh lakukan dalam masa yang panjang dari pelbagai aspek. Bukan hanya dari aspek kebajikan, tetapi dari aspek ekonomi, pendidikan dan sebagainya,” katanya.

Berkata demikian dalam temu bual bersama Utusan Sarawak semalam, Hamzah juga menegaskan keyakinan untuk mempertahankan kerusi DUN Stakan disebabkan sebagai calon GPS beliau didukung dan ditunjangi oleh kepimpinan GPS ketika ini di bawah pimpinan Datuk Patinggi Tan Sri Abang Johari Tun Openg.

Malah sebagai orang lama dalam politik katanya, perjuangan serta khidmat membantu rakyat telah dilakukan oleh GPS sejak daripada menang pada PRN-11 (2016) ketika masih bersama parti komponen Barisan Nasional (BN) sehingga hari terakhir berkempen iaitu pada tengah malam 17 Disember ini.

“Faktor ini harus dilihat, kita (GPS) tidak datang hanya (pilihan raya)..  kita tidak hanya beri payung waktu hujan sahaja, tetapi kita membina atap untuk sepanjang masa, tidak kira hujan, panas, ribut tidak kira  dalam apa jua situasi, ketika kita perlukan perlindungan.

“Oleh itu, kita tiada pilihan lain selain memilih GPS jika mahu melihat Sarawak terus mengecapi lebih banyak kemajuan dan kejayaan pada masa depan. Jangan pilih parti yang menjanjikan bulan terbelah dua dan sebagainya hanya untuk meraih agenda peribadi dan parti. Bagi kita (GPS) mampu melaksanakan apa yang kita janjikan (dalam manifesto),” jelas beliau.

CITA-CITA JADIKAN DUN STAKAN CONTOH KAWASAN LAIN

Mengulas berkenaan jika menang pada PRN Sarawak kali ini, Hamzah memberitahu beliau akan meneruskan kesinambungan kepada perancangan dan pembangunan yang telah dilaksanakan oleh wakil rakyat sebelum ini, Datuk Amar Mohamad Ali Mahmud.

Kemudiannya, melaksanakan pembangunan mengikut keperluan penduduk di kawasan terbabit dengan memberi peluang kepada anak-anak DUN Stakan untuk memperkasakan ekonomi dan membangunkan modal insan menerusi pendidikan.

“Paling penting bagi saya, adalah dua perkara ini iaitu aspek pendidikan. Asepk pendidikan ini akan diperkasakan memandangkan kawasan Stakan ini di kawasan pinggir bandar dan saya melihat aspek pendidikan amat penting untuk mereka bersaing dalam kehidupan pada masa depan.

“Dan oleh kerana kemudahan yang disediakan oleh kerajaan, IPT, IPTA yang ada disediakan di sekeliling kawasan Stakan ini dipergunakan dengan sebaik mungkin. Ambil peluang, tambah kesedaran, tentang pentingnya pendidikan,” ujarnya.

Sementara itu, beliau berharap  pengundi di DUN Stakan agar semuanya turun mengundi dan berpandangan lebih jauh ketika memangkah calon mewakili mereka untuk tempoh lima tahun akan datang.

“Lihat daripada segi aspek lebih luas tidak terpengaruh dengan faktor-faktor media sosial, khabar-khabar angin, unsur-unsur kebencian, unsur-unsur hasutan.

“Berfikir secara rasional siapa yang bersama kita selama ini. Siapa yang datang bersama kita waktu hanya ada keperluan tertentu. Kta akui memang tidak ada satu kerajaan sempurna, tiada yang sempurna.

“Akan tetapi saya yakin dan berani madah di dalam Sarawak, hanya GPS yang terbaik untuk semua,” katanya.

See author's posts


821 bungkus barang makanan diagihkan

EARL ANEK

SARIKEI: Sebanyak 821 agihan barang makanan telah diserahkan ke kawasan
Jalan Alamanda, Jalan Ixora, Parit Bugis, Bukit Kinyau, Logpond Bukit Kinyau
dan Muara Payang, kelmarin.

Proses pembungkusan dan pengagihan Bantuan Prihatin Masyarakat P 206 telah
dilancarkan oleh Ahli Parlimen P206 Tanjong Manis, Ir. Yusuf Abd Wahab di Dewan
Sebaguna Kampung Seberang.

Dalam ucapannya, beliau menekankan beberapa pekara penting berkenaan dengan
tatacara operasi untuk memastikan kerja-kerja pembungkusan dan pengagihan
makanan berjalan dengan lancar.

Yusuf turut membantu sukarelawan menjalankan proses pembungkusan barang
makanan di dewan tersebut.

Dalam pada itu, majlis simbolik penyerahan pula telah dilakukan dibeberapa
tempat seperti di Bukit Kinyau, Muara Payang dan beberapa rumah Ketua Kaum (KK)
Kampung Seberang, Sarikei.

Bantuan bekalan barang makanan ini adalah daripada peruntukan Ahli Parlimen
P.206 Tanjong Manis dan juga sumbangan daripada Menteri Muda Perancangan
Bandar, Pentadbiran Tanah dan Alam Sekitar Sarawak yang juga Ahli Dewan
Undangan Negeri (ADUN) N41 Kuala Rajang, Datu Len Talif Salleh.

Bantuan barang makanan ini juga disalurkan dari Pusat Khidmat Parlimen P.
206 Tanjong Manis dan juga Pusat Khidmat N.41 Kuala Rajang akan terus diagihkan
ke tempat-tempat lain secara berperingkat dan dijangka akan selesai sebelum
bulan Ramadan.

Turut terlibat dalam pengagihan tersebut adalah Temenggong, KMKK, Pemuda
dan Wanita PBB N41 Kuala Rajang.

See author's posts


APMM Kelantan lupus 251 bot nelayan Vietnam

TIMBALAN Pengarah Operasi Maritim Kelantan Komander Maritim Khairun Dalilah Baharin menunjukkan dua bot nelayan asing Vietnam yang dilupuskan secara musnah pecah di Pusat Tahanan Vesel Maritim Kelantan, semalam. • Foto BERNAMA

PASIR PUTEH: Agensi Penguatkuasaan Maritim Malaysia (APMM) Kelantan melupuskan 251 bot nelayan Vietnam bernilai RM375 juta yang menceroboh perairan negara menerusi pelbagai kaedah sejak 2007 hingga kini.

Timbalan Pengarah (Operasi) Maritim Kelantan Komander Maritim Khairun Dalilah Baharin berkata daripada jumlah itu, sebanyak 18 bot bernilai RM26 juta dilupuskan secara musnah pecah.

“Pada tahun ini sebanyak lima buah bot telah dilupuskan melalui kaedah penenggelaman dan musnah pecah dengan nilai anggaran RM7.56 juta,” katanya pada sidang media di Pusat Tahanan Vesel Maritim Kelantan, di sini semalam.

Terdahulu, beliau hadir menyaksikan pelupusan dua bot nelayan Vietnam secara musnah pecah kerana telah reput dan tidak sesuai dijadikan tukun tiruan, di lokasi terbabit.

Khairun Dalilah berkata kedua-dua bot nelayan itu ditahan menerusi Op Damai dan Op Kuda Laut pada Februari dan April tahun lepas.

“Bot itu dimusnahkan selepas dilucut hak oleh mahkamah pada 30 Nov tahun lepas,” katanya. – Bernama

See author's posts


Aktiviti menuba masa silam

SALAH satu aktiviti tradisi dilakukan oleh penduduk Sarawak sebelum kedatangan kuasa asing ke negeri ini adalah menuba. Aktiviti ini adalah menangkap ikan dengan meracunkan sumber air di kawasan yang mempunyai bekalan ikan yang banyak. Ikan-ikan ini akan timbul di permukaan sungai dan membolehkan orang ramai hadir dalam acara itu untuk mengutip ikan-ikan yang timbul ini.

Apabila kerajaan Brooke ditubuhkan di Sarawak, aktiviti ini tidak dilihat sebagai aktiviti dilarang walaupun ia membawa kesan kerosakan kepada hidupan sungai terutama kepupusan kehidupan di sungai. Malah, aktiviti ini diraikan oleh kerajaan Brooke sebagai salah satu aktiviti umpama pesta menangkap ikan.

ACARA MENUBA

Hal ini boleh dilihat dalam catatan aktiviti menuba di Kuching pada 10 Mac 1887.  Aktiviti menuba ini diketuai pembesar Melayu iaitu Datu Bandar Bolhassan dan ia dijalankan di Sungai Sarawak.

Untuk menuba ini pula, pihak yang terlibat akan menggunakan akar pokok tuba. Pokok jenis renek ini dari segi saintifiknya dikenali sebagai Derris Eliptica.  Pokok ini mengandungi rotenon iaitu insektisid yang kuat untuk menjadi racun pada ikan.

Pokok ini diambil dari hutan dan akan dilenyek menjadi pulpa. Pulpa ini kemudiannya direndam dalam air sungai untuk memabukkan ikan-ikan ini dan membolehkan ikan yang mabuk timbul dan dikutip oleh peserta yang menuba. Aktiviti menuba yang berlaku pada 1887 ini disaksikan bukan sahaja penduduk tempatan malah pegawai Brooke. Pihak yang hadir terdiri daripada Residen Bahagian Pertama bersama isterinya serta beberapa pegawai Brooke yang lain.

Pegawai Brooke ini melihat aktiviti ini sebagai satu pesta yang meriah, dan tangkapan hasil menuba ini juga tidak mengecewakan kerana setiap bakul peserta penuh dengan ikan-ikan daripada aktiviti ini.

Kemeriahan aktiviti boleh dilihat daripada peserta yang mengikuti aktiviti ini yang membawa pengangkutan air mereka yang hampir memenuhi kawasan sungai.

Hasil tangkapan mereka boleh mencapai 30 hingga 50 ekor ikan bersaiz besar setiap bakul. Aktiviti menuba ini bukan terhad kepada masyarakat di muara sungai sahaja malah juga melibatkan masyarakat di kawasan pedalaman. Pada 24 Mac 1935, orang Iban di Saratok juga melakukan aktiviti menuba. Aktiviti ini diketuai oleh Pengarah Nyalu dan Penghulu Undom.

ACARA TAHUNAN

Aktiviti menuba ini juga menjadi satu aktiviti yang sering diadakan untuk meraikan keluarga Raja Brooke. Contohnya lawatan Raja Muda ke Bau pada 20 hingga 21 April 1907 diraikan dengan aktiviti menuba. Aktiviti ini digerakkan oleh Pawle. Aktiviti ini dijalankan pada 21 April 1907 dan tuba diletakkan di Lobok Marong iaitu berdekatan dengan pengkalan Bidi. Walaupun sebelah malamnya hujan lebat tetapi tangkapan ikan tidak mengecewakan. Hari menuba itu juga dianggap sebagai hari yang menyeronokkan.

Raja Muda juga menyaksikan aktiviti menuba ini di Sungai Quop. Acara menuba ini dijalankan pada 21 Jun 1914. Pulpa tuba pula diletakkan di sungai berdekatan dengan Pending.

Di peringkat negeri, aktiviti menuba ini menjadi satu acara tahunan, dan diisytiharkan sebagai cuti umum. Salah satu aktiviti menuba tahunan yang dijalankan adalah pada 8 Mac 1913 di Sungai Serai. Aktiviti ini memberi peluang kepada orang Barat untuk ikut serta dalam acara menuba ini. Malahan mereka juga melakukan aktiviti berkelah semasa acara menuba diadakan. Masyarakat Cina juga memeriahkan aktiviti menuba bersama-sama peserta lain.

Aktiviti ini yang dilakukan pada sebelah pagi amat dinanti-nanti oleh penduduk tempatan.

Penduduk tempatan menggunakan sampan dan perahu berserta kapal dengan membawa akar tuba. Pada hari kejadian, pengangkutan air ini dicat dan dihiasi dengan bendera.

Aktiviti ini juga melibatkan kumpulan lelaki yang membawa lembing untuk bersiap sedia menangkap ikan yang timbul di pemukaan air. Wanita pula bersedia untuk menangkap ikan bersaiz kecil.

Aktiviti tahunan menuba ini juga dilakukan pada 15 April 1930. Aktiviti menuba ini melibatkan tongkang-tongkang yang menunggu tidak jauh dari Jambatan Gantung Satok. Tambahan daripada itu, aktiviti menuba ini melibatkan kira-kira 2,000 perahu tambang, perahu dan perahu kolek.

PENGHARAMAN AKTIVITI MENUBA

Aktiviti menuba ini kemudiannya dikaji semula oleh pihak kerajaan Brooke kerana terdapat kesan negatif. Hal ini ditegaskan oleh Raja Vyner Brooke bahawa aktiviti menuba akan membawa kepada kemusnahan kehidupan di sungai sama sekali. Sebelum pengharaman dilakukan, Raja Vyner Brooke pernah membincangkan perkara ini dengan pegawai Barat dan pegawai tempatan serta ketua-ketua masyarakat.

Dalam hal ini Raja Vyner Brooke menyatakan pengharaman ini dimulakan pada 1 Julai 1936. Tindakan Raja Vyner Brooke ini juga mendapat kritikan segelintir penduduk tempatan. Mereka menyatakan tindakan ini menganggu aktiviti tradisi mereka yang dianggap sebagai hak mereka. Kritikan ini dibalas oleh Raja Vyner Brooke dengan ingatan bahawa usaha ini akan meningkatkan hasil tangkapan ikan mereka dan mereka tidak akan kekurangan bekalan ikan pada masa hadapan.

Raja Vyner Brooke juga menyatakan bahawa beliau tidak akan kompromi dalam hal ini dan pelanggaran kepada larangan ini akan dihukum. Beliau juga tidak akan melayan sebarang kelonggaran dalam peraturan pengharaman kepada aktiviti menuba ini.

Sebenarnya aktiviti tuba ini pernah diharamkan di Ulu Ai sebelum pengharaman keseluruhan Sarawak dibuat. Arahan pengharaman ini mengembalikan habitat di sungai Ulu Ai dalam beberapa bulan dan ini melegakan penduduk sekitar kawasan tersebut.  Keadaan ini berbeza sebelum pengharaman apabila penduduk tempatan hanya mampu meraih sedikit tangkapan hasil dari kawasan sungai mereka.

ALASAN PELIK

Walaupun terdapat larangan yang dikuatkuasa ke atas hal ini tetapi pada 1940, terdapat pemohonan untuk kerajaan Brooke membenarkan mereka melakukan aktiviti menuba. Pemohon ini menyatakan bahawa aktiviti menuba membawa kesan positif kepada kesihatan mereka. Mereka menyatakan bahawa larangan menuba menjejaskan kesihatan mereka kerana air sungai tercemar dengan “ulat” yang membawa masalah kepada kehidupan harian mereka. Hanya dengan melakukan aktiviti menuba sahaja akan membersih air sungai daripada “ulat” ini, dan memberi kesihatan kepada mereka.

Ada juga yang menyalahgunakan tuba untuk membunuh diri. Kejadian yang berlaku di Kalaka pada 1913 menyaksikan seorang gadis mati meminum tuba kerana dilarang berkahwin dengan lelaki pilihannya. Kejadian ini merupakan kejadian kedua berlaku kerana sebelum ini atas alasan yang sama seorang gadis juga maut meminum tuba.

Pada penghujung 1935 di Lebaan, seorang lagi gadis mengambil tuba untuk membunuh diri. Dia dikatakan mengambil tuba kerana berasa tertekan akibat tunangnya ditahan di kem kusta kerana mengidap penyakit kusta.

Aktiviti menuba merupakan aktiviti tradisi penduduk tempatan dan ia menjadi pesta semasa pemerintahan Brooke.  Namun demikian kesan menuba yang mendatangkan kerosakan kepada kehidupan di sungai membawa kepada tindakan kerajaan Brooke mengharamkan aktiviti ini.

Sehingga ke hari ini aktiviti menuba terus diharamkan bagi melindungi kehidupan di sungai.

See author's posts


Penubuhan RADDA untuk bangun luar bandar, kata Hanifah

MUKAH: Penubuhan agensi pembangunan wilayah oleh kerajaan Gabungan Parti Sarawak (GPS) adalah langkah terbaik bagi membangunkan kawasan terutama di luar bandar.

Penyandang merangkap calon GPS bagi kerusi Parlimen Mukah, Dato Hanifah Hajar Taib berkata antaranya ialah Agensi Pembangunan Delta Rejang (RADDA) yang turut membabitkan kawasan Mukah.

“Melalui agensi ini kita semua akan beperanan untuk menentukan apa jenis pembangunan yang sesuai untuk kawasan kita supaya dapat dilaksanakan oleh kerajaan.

“RADDA akan melengkapkan rancangan dan program pembangunan yang dirancang oleh agensi atau kementerian untuk memanfaat rakyat,” katanya berucap pada Majlis Bersama Rakyat bagi kawasan Dewan Undangan Negeri (DUN) N. 57 Tellian di Dewan Kampung Kuala Lama Mukah di sini malam kelmarin.

Hadir sama Ahli Dewan Undangan Negeri (ADUN) Tellian, Royston Valentine.

Hanifah berkata GPS mengambil langkah proaktif dengan penubuhan agensi wilayah itu untuk memastikan seluruh kawasan di Sarawak akan dibangunkan seperti yang diharapkan.

“Kita difahamkan ia memberri fokus terhadap penyediaan infrastruktur asas luar bandar seperti bekalan air, elektrik, jalan raya serta liputan internet, selain pelan jangka pendek dan panjang untuk mentrasformasikan kawasan luar bandar demi keselesaan dan kemakmuran rakyat,” katanya.

Sementara itu, Royston dalam ucapannya berkata pelbagai projek pembangunan sedang dirancang untuk kawasan DUN Tellian termasuk program perumahan dan tebingan yang bakal dilaksanakan.

“Saya akan terus bekerjasama dengan Dato Hanifah untuk memastikan apa juga program pembangunan demi kesejahteraan rakyat di kawasan ini terlaksana,” katanya.

Beliau juga menasihatkan supaya golongan ibubapa yang mempunyai pengalaman mengundi dalam pilihan raya sebelum ini, membimbing anak muda dalam kalangan usia 18 ke atas mengenai cara mengundi dengan betul.

“Terangkan kepada anak muda pentingnya menunaikan tanggungjawab itu sebagai rakyat . Turunlah beramai-ramai dan undilah calon nombor satu, GPS kita ini,” katanya.

Oleh Henry B Siyu

See author's posts


Masa depan negara di tangan pengundi

CONNIE CHIENG

KUCHING: Masa depan negara terletak dalam tangan pengundi negeri ini untuk menentukan sama ada 31 calon Gabungan Parti Sarawak (GPS) diundi ke Parlimen.

Presiden Parti Rakyat Bersatu Sarawak (SUPP) Dato Sri Dr. Sim Kui Hian berkata pengundi perlu memilih dengan sewajarnya calon yang akan mewakili suara mereka ke peringkat Parlimen nanti.

Dr Sim yang juga Timbalan Premier Sarawak berkata, sejak 59 tahun lalu, Sarawak langsung tidak bersuara apabila berada di bawah ‘saudara besar’ di Tanah Melayu yang mengaut lebih banyak faedah berbanding negeri ini.

“Seperti kata pepatah Cina, “Fengsui beredar” (bermaksud semua orang akan mendapat peluang mereka) dan buat pertama kali dalam 60 tahun ini, Sarawak akhirnya akan bersuara dalam pentadbiran negara sekiranya kita menghantar pasukan yang kuat ke Parlimen,” katanya pada Malam Perpaduan SUPP anjuran SUPP Cawangan Kuching, malam tadi.

Beliau menegaskan bahawa keadaan di Semenanjung memberikan Sarawak kelebihan untuk menjadi ‘kingmaker’ kerana politik Sarawak tidak pernah huru-hara atau kucar-kacir seperti mereka.

“Lihat pencalonan mereka. Setiap perlembagaan mempunyai sekurang-kurangnya empat atau lebih calon. Ini hanya menunjukkan perebutan kuasa mereka. Selepas penamaan calon, anda boleh lihat daripada semua pihak, ada yang meletak jawatan. Jika ini bukan ketidakstabilan, maka anda beritahu saya apa itu.

“GPS sentiasa berada dalam keadaan terkawal baik dari aspek politik, pentadbiran negeri adalah kukuh. Jadi kali ini adalah masa untuk kita bersinar.

“Kita mampu untuk menang kesemua 31 kerusi yang dipertaruhkan termasuk Bandar Kuching dan Stampin.

“Pada 19 November ini, siapa tahu siapa yang akan jadi kerajaan? Tidak semestinya UMNO. Tetapi siapa pun kerajaan, akan memerlukan GPS. Ia adalah keputusan yang akan kita buat.

“Ketika itulah kita boleh duduk berbincang dengan mereka untuk memutuskan siapa yang patut menjadi kerajaan. Kami perlu menang dahulu, jika tidak, kami tidak akan mempunyai kuasa untuk perundingan tersebut,” katanya.

Dengan kehadiran 800 orang pada majlis makan malam itu, Dr. Sim berharap mereka harus mengundi Eric Tay Tze Kok dan Lo Khere Chiang.

See author's posts


Terus sokong GPS

MARUDI: Penduduk Long Tabing dinasihatkan supaya kekal bersatu dan memberi kerjasama dengan kerajaan pimpinan Gabungan Parti Sarawak (GPS).

Menteri Muda Kerajaan Tempatan selaku Ahli Dewan Undangan Negeri (ADUN) Marudi, Datu Penguang Manggil berkata, kerjasama penduduk di sini perlu diteruskan supaya banyak lagi projek pembangunan perlu diteruskan.

“Banyak lagi projek rakyat dan projek lain yang perlu kita laksanakan dengan syarat kita memberi sokongan kepada kerajaan yang memerintah,” katanya.

Beliau berkata demikian pada Majlis Sesi Randau di Rumah Joben Sigai di Long Tabing dekat sini.

Jelas Penguang, rumah panjang ini pernah terbakar pada 1997 dan pada tahun lepas penduduk Long Tabing membina semula rumah panjang baharu mereka.

Menurutnya, jalan menuju ke Long Tabing merupakan antara jalan yang paling teruk sekali ketika beliau mula menjadi wakil rakyat di sini.

“Memandangkan jalan merupakan perhubungan yang amat penting untuk kita bergerak, saya berusaha untuk mendapatkan peruntukan projek baik pulih jalan ini yang telah diluluskan Ketua Menteri Sarawak Datuk Patinggi Abang Johari Tun Openg tahun lepas melalui projek rakyat,” tegas Penguang.

Penguang bersyukur pada ketika ini projek tersebut sudah mula dilaksanakan termasuk projek baik pulih dan naik taraf jalan yang lain.

Dalam pada itu, Penguang turut menyerahkan cek Projek Kecil Luar Bandar (MRP) RM20,000 kepada Jawatankuasa Kemajuan dan Keselamatan Kampung (JKKK) Rumag Joben, RM5,000 kepada Biro Wanita di rumah panjang tersebut dan RM10,000 kepada Persatuan Ibu Bapa dan Guru (PIBG) Sekolah Menengah Kebangsaan (SMK) Tinjar.

Selain itu, beliau mengumumkan projek Program Transformasi Luar Bandar (RTP) baharu bagi menyediakan tapak blok baharu rumah panjang mereka yang bernilai RM100,000.

Turut hadir, Setiausaha Politik kepada Ketua Menteri Sarawak, Alexander Asing, Pengeusi Majlis Daerah Marudi, Kaunselor Edward Mendai dan Pegawai Tadbir (SAO) Daerah Beluru, Marliney.

Oleh Jiku Juguong

See author's posts


Hari Sarawak peringati pengorbanan pemimpin terdahulu

KUCHING: Menteri Muda Pelancongan, Kesenian dan Kebudayaan, Datuk Sebastian Ting berasa bangga kerana Miri telah dipilih untuk menjadi penganjur Hari Sarawak tahun ini.

Beliau berkata Hari Sarawak adalah penting untuk semua warga Sarawak mengingati pengorbanan dan sumbangan yang dibuat oleh pemimpin terdahulu dalam memberi kemerdekaaan kepada Sarawak.

Ting berkata cabaran yang dihadapi oleh Sarawak sekarang adalah untuk mengekalkan hubungan dengan kerajaan persekutuan dan mengembalikan hak Sarawak seperti yang termaktub di dalam Perjanjian Malaysia 1963, Suruhanjaya Cobbold, Laporan Jawatankuasa Antara Kerajaan, Akta Malaysia 1963 (Perkara 35) dan Perlembagaan Persekutuan dan Sarawak.

“Adalah menjadi harapan semua warga Sarawak untuk mengekalkan keamanan dan keharmonian serta mempertahan kedaulatan Sarawak, autonomi imigresen, sumber minyak dan gas, dan Ordinan Sarawak.

“Kita juga mesti mendapat balik autonomi pendidikan, kesihatan dan pelancongan Sarawak,” kata Ting.

Berkenaan perwakilan di dalam Parlimen, Ting berkata jumlah kerusi Sabah dan Sarawak kini Cuma 25% daripada 222 kerusi di Parlimen yang tidak cukup untuk mempertahankan perlembagaan.

“Jadi, adalah penting untuk kita memperjuangkan supaya lebih dari satu pertiga kerusi Parlimen diberikan kepada Sarawak dan Sabah seperti pada 1963,” kata Ting.

See author's posts


35,000 penduduk alami gangguan bekalan air

SARIKEI: Lebih kurang 35,000 penduduk di beberapa kawasan di Bahagian Sarikei mengalami ganguan bekalan air.

Ini susulan kebocoran saluran utama Loji Rawatan Air Bayong yang dikenalpasti akibat kerja-kerja pembinaan Lebuhraya Pan Borneo.

Menurut kenyataan Jabatan Bekalan Air Luar Bandar (JBALB) hari ini, kawasan terlibat di sepanjang Jalan Bayong, jalan utama simpang Jakar sehingga Sebangkoi, sepanjang jalan dari Simpang Selalang Rumah Moses, seluruh kawasan Sare, sepanjang Jalan Meruton Merudu dari Jalan Hock Ming sehingga Simpang Baji, seluruh kawasan Tanjung Manis, Belawai, Kampung Rajang, Jerijeh, Serdeng, Semalau dan Bekakong.

“Turut terjejas seluruh kawasan Pakan, kawasan Meradong, Skim B, sepanjang Jalan Bulat dari Sg. Rusa ke Sg. Joh, Kim San Sg. Rusa, Kesa Baron, Jalan Dian, Jalan Sg. Garan, Jalan Friendship, Jalan Cola dan Simpang Pakan.

“Pihak JBALB telah memohon kepada pihak kontraktor agar melakukan kerja-kerja baik pulih dengan kadar segera bagi mengelakkan gangguan bekalan air yang lebih teruk dan berpanjangan.

“Penghantaran bekalan menggunakan lori tanker akan turut dilakukan oleh pihak JBALB dan Kontraktor Pan Borneo ke kawasan-kawasan yang terjejas terutama sekolah, hospital dan klinik sehingga bekalan kembali pulih seperti biasa,” katanya.

Tambahnya, pihak JBALB juga telah memohon kepada pihak kontraktor untuk menambah kapasiti penghantaran bekalan air menggunakan lori tanker bagi kemudahan umat Islam untuk membuat persediaan meraikan perayaan Aidiladha, esok.

“Pihak JBALB berasa kesal di atas egala kesulitan yang timbul amat menghargai egala kerjasama serta kesabaran yang tinggi daripada para pengguna di kawasan-kawasan terjejas.

“Segala perkembangan terkini berkaitan kerja-kerja baik pulih tersebut akan sentiasa dimaklumkan kepada pengguna elalui platform media sosial rasmi Facebook JBALB Sarawak dan Facebook Rakan JBALB Bahagian Sarikei.

“Bagi sebarang pertanyaan aduan, para pengguna boleh menghubungi Call Centre JBALB Sarawak di talian 082-262211,” katanya.

Oleh Earl Anek

See author's posts


MFL belum putuskan tarikh Liga-M bersambung

TARIKH rasmi untuk saingan Liga Malaysia (Liga-M) 2020 disambung semula akan diputuskan Ahli Lembaga Pengarah Liga Bola Sepak Malaysia (MFL) selepas menerima laporan penuh tahap kebersediaan daripada Sekretariat MFL dalam tempoh terdekat.

Ketua Pegawai Eksekutif MFL Datuk Ab Ghani Hassan berkata pelbagai faktor perlu dipertimbangkan dalam menyambung kembali saingan liga yang tertangguh sejak 16 Mac lepas demi memastikan saingan lebih kompetitif dan berkualiti.

Katanya, MFL mengambil kira kebimbangan pasukan mengenai risiko kecederaan yang mungkin dihadapi pemain sekiranya pasukan tidak memiliki waktu secukupnya untuk mempersiapkan pasukan ke tahap fizikal terbaik.

“Selain itu pasukan harus membuat persiapan rapi bagi venue yang bakal digunakan terutamanya dari aspek kawalan keselamatan dan kesihatan seperti proses pembasmian kuman dan nyahcemar venue perlawanan.

“Semua pasukan turut digesa untuk menjalankan proses penyelengaraan dan baik pulih padang perlawanan bagi mengelakkan sebarang perkara yang boleh memberi kesan kepada kelancaran penganjuran perlawanan,” katanya dalam satu kenyataan, semalam.

MFL sebelum ini merancang meneruskan kembali saingan Liga Super dan Liga Premier yang terjejas susulan pandemik Covid-19 masing-masing pada 1 dan 2 Sept berdasarkan format baharu yang dijalankan secara separuh liga manakala Piala Malaysia akan berlangsung pada 17 Oktober sehingga 7 November.

Sementara saingan Piala FA dan Piala Cabaran, yang juga sebahagian daripada pertandingan dalam Liga-M 2020, dibatalkan.

MFL juga akan mempertimbang untuk memberi kebenaran bagi pasukan mengadakan siri perlawanan persahabatan sebelum kempen liga bersambung, namun tumpuan kini adalah kepada pematuhan prosedur operasi standard (SOP) dalam Fasa 2 latihan berpasukan.

Justeru, Ab Ghani mengingatkan setiap pasukan untuk terus mematuhi SOP ditetapkan sepanjang Fasa 2 latihan berpasukan yang bermula Rabu depan bagi memastikan kelancaran usaha menyambung semula saingan liga.

“MFL berharap serta memohon supaya semua pasukan mengekalkan disiplin serta komitmen yang tinggi dengan mematuhi garis panduan serta mengutamakan keselamatan dan kesihatan pegawai dan pemain pasukan sepanjang tempoh Fasa 2 latihan berpasukan,” katanya.

Dalam pada itu, MFL berterima kasih kepada kerajaan khususnya Majlis Keselamatan Negara (MKN), Kementerian Kesihatan (KKM) dan Kementeria Belia dan Sukan (KBS) atas bantuan serta sokongan terhadap usaha MFL merealisasikan impian setiap pasukan menjalani latihan berkontak. – Bernama

See author's posts


Dua premis perniagaan dikenakan kompaun

HENRY B SIYU

MUKAH: Sebuah pasar raya
utama di Bandar Mukah dan sebuah premis peniagaan di Pekan Dalat dikenakan
kompaun kerana gagal mempamerkan tanda harga.

Ketua Cawangan Kementerian
Perdagangan Dalam Negeri dan Hal Ehwal Pengguna (KPDNHEP) Cawangan Mukah,
Salihin Den, berkata kedua-dua kes tersebut adalah hasil aduan orang awam.

 “Bertindak di atas aduan tersebut, pada minggu
lepas sepasukan anggota penguatkuasa KPDNHEP Mukah membuat pemeriksaan kepada
kedua-dua premis berkenaan,” katanya.

“Hasil pemeriksaan  mendapati
kedua-dua premis itu gagal mempamerkan tanda harga,” ujarnya.

“Tindakan kes diambil di
bawah Peraturan 3(1), Perintah Kawalan Harga (Penandaan Harga Oleh Penjual
Runcit)1993, Akta Kawalan Harga Antipencatuta (AKHAP) 2011 iaitu gagal
mempamerkan tag, label dan tanda harga pada barangan jualan bagi tujuan
perdagangan,” tambanya ketika sidang media yang diadakan di Pejabat KPDNHEP
Cawangan Mukah.

“Premis yang di Dalat itu
dikenakan kompaun RM1,000 dan pasar raya tersebut dikenakan kompaun berjumlah RM2,000.

“Jumlah memang tiak besar,
namun ia adalah menunjukkan bahawa kita serius dan tidak mahu berkompromi
dengan prihal tersebut,” kata dia lagi.

Suspek juga boleh didakwa
di bawah Peraturan dan AKHAP dan jika individu dan disabitkan kesalahan boleh didenda
hingga RM100,000 atau dipenjara tidak melebihi 3 tahun atau kedua-duanya,
manakala, syarikat atau Perubuhan Perbadanan boleh didenda sehingga RM500,000
atau dikompaoun sehingga RM250,000.

Salihin juga menyatakan sehingga 27 April lalu, KPDNHEP Mukah  menjalankan pemeriksaan ke atas sebanyak 1320 perniagaan meliputi bandar dan luar bandar.

“Justeru, kita (KPDNHEP) menghasilkan 42 kes dengan nilai rampasan berjumlah RM55,753 dan jumlah kompaun sebanyak RM19,650. “Pihak kami serius menjaga kepentingan pengguna terutamanya pada ketika negara dilanda Covid 19 ini.

“Kita tidak mahu mana-mana pihak mengambil kesempatan ke atas pengguna di dalam mana-mana situasi terutamanya dalam tempoh Perintah Kawalan Pergerakan (PKP),” tegasnya.

Salihin juga menyatakan sepanjang tempoh PKP ini, bilik gerakan Pejabat KPDNHEP Mukah dibuka dari 8.00 pagi hingga 6.00 petang setiap hari dan boleh dihubungi untuk menyalurkan apa-apa aduan ke talian 084-872726.

“Sebarang aduan boleh disalurkan melalui ta- lian hotline 1-800-886-800 atau Portal e-aduan kpdnhep di http://e-aduan.kpdnhep. gov.my atau Enforcement Command Center (EEC): 03-88826245/6088 di talian Whatsapp 019-2794317 atau hadir sendiri di pejabat Kementerian supaya tindakan sewajarnya boleh diambil,” ujarnya.

Dalam pada itu, Salihin turut menyampaikan sumbangan sempena dengan sambutan ulang tahun ke-48 Hari Penguatkuasa kepada kedua pembantu tadbir di pejabat mereka, Awang Muhd. Naib Awang Ja’afari dan Norlida                     Mahdar.

See author's posts


Sokong pindaan elak undang-undang dimanipulasikan kenderaan asing – Ahmad

KUCHING: Senator Dewan Negara Dato’ Ahmad Ibrahim menyokong pindaan Rang Undang-Undang (RUU) Akta Pengangkutan Awam Darat 2023.

Katanya, pembentangan pindaan Akta Pengangkutan Awam Darat ini dilihat amat signifikan dalam menyokong variasi pengangkutan awam darat di Malaysia.

“Tahniah kepada Kementerian kerana pindaan-pindaan baharu yang dibuat terutamanya dalam perkhidmatan kenderaan P-Hailing, perlaksanaan caj permit masuk kenderaan (VEP) dan beberapa penambahbaikan terhadap tatakelola pelesenan dan syarat operasi pengangkutan awam darat amat dinantikan oleh rakyat Malaysia.

“Aplikasi elektronik yang dibangunkan untuk menyedia platform niaga perkhidmatan

pengangkutan awam sudah menjadi satu industri yang berkembang pesat sejak kebelakangan ini.

“Justeru dalam pindaan ini, usaha kerajaan untuk menjadikan perkhidmatan kenderaan P-Hailing tersusun dengan berpandukan beberapa ketetapan seiring dengan peraturan-peraturan yang diperuntukkan dalam Akta Pengangkutan Awam Darat 2010,” katanya di Dewan Negara, hari ini.

Dato Ahmad berkata, mengenai caj permit masuk (VEP), adakah kerajaan akan mengenakan syarat yang ketat terhadap kenderaan asing yang pernah atau mempunyai rekod saman yang tinggi ketika berada di Malaysia.

“Kita tidak mahu kenderaan asing memanipulasi undang-undang sedia ada dan bermaharajalela melakukan kesalahan di Malaysia.

“Selain itu, pemeriksaan ketika di pintu masuk sempadan Malaysia mestilah ditambah baik dengan standard tatakelola supaya tidak ada lagi pelanggaran kenderaan asing masuk ke negara.

“Isu ini, akan menjadi isu berbangkit sekiranya tidak ada pemantauan yang ketat. Kita tidak mahu ada kelompongan terhadap entri atau kemasukan kenderaan ke Malaysia,” katanya.

Tambah Dato Ahmad, beliau berharap agar dengan adanya caj permit masuk (VEP) ini dapat menutup terus ruang jalan tikus terhadap kenderaan asing masuk sesuka hati tanpa permit.

Oleh Mohd Neenatul Aizal

See author's posts


11 NGO terima peruntukan geran berjumlah RM111,000

BEKENU: Sebanyak 11 pertubuhan bukan kerajaan (NGO) terima peruntukan geran berjumlah RM111,000 Projek Kecil Luar Bandar (MRP) daripada Timbalan Menteri Wanita dan Pembangunan Kanak-kanak Datuk Rosey Yunus di sini, hari ini.

Antara yang menerima peruntukan geran ialah Kelab Usahawan Wanita Ikhtiar Niah, Persatuan Penganut Buddha Batu Niah, Tokong Batu Niah, Miri Sibuti Che Cheng Khor Moral, Persatuan Fu Chaw Batu Niah, Lembaga Perusahaan Cina Batu Niah, Persatuan Hakka Batu Niah.

Selain itu, Jawatankuasa Keselamatan Kemajuan Kampung (JKKK) Kampung Padang Bekenu, JKKK Kayu Kapur, JKKK Ranchah-Ranchah dan JKKK Rh. Salleh Gaong.

Rosey berkata, peruntukan MRP tersebut bagi memudahkan pertubuhan terbabit menjalankan aktiviti pertubuhan dan kemasyarakatan di kawasan masing-masing.

“Jumlah keseluruhan peruntukan geran MRP bernilai RM111,000 dan kepada pertubuhan adalah berbeza mengikuti aktiviti yang dirancangkan.

“Kesemua pertubuhan yang terima MRP adalah NGO dari kawasan Dewan Undangan Negeri (DUN) Bekenu,” jelasnya ketika ditemui di Pusat Khidmat DUN Bekenu di sini, hari ini.

Beliau yang juga Ahli Dewan Undangan Negeri (ADUN) Bekenu mengucapkan tahniah kepada pertubuhan tersebut kerana telah mengadakan pelbagai aktiviti yang membawa manfaat dalam kemasyarakatan di kawasan masing-masing.

Oleh Adum Liu

See author's posts


PGPB santuni 242 warga emas

PULAU BRUIT (DARO): Pertubuhan Graduan Pulau Bruit (PGPB) menyantuni seramai 242 warga emas dan asnaf dari empat buah kampung di kawasan terbabit dengan menyumbang kek lapis.

Empat buah kampung tersebut ialah Kampung Sebako, Kampung Sedi, Kampung Semop dan Kampung Betanak.

Setiausaha PGPB, Raduan Serap berkata, aktiviti itu merupakan kesinambungan program Infaq Ramadan Al-Mubarak lepas.

“Program ini merupakan kali pertama dianjurkan kerana tidak ada program Ziarah Aidilfitri berikutan pelaksanaan Perintah Kawalan Pergerakan Bersyarat (PKPB) tempoh hari,” jelasnya kepada pemberita semalam.

Beliau yang mengetuai program tersebut berkata, penganjurannya bertujuan memperkenalkan PGPB kepada seluruh penduduk Pulau Bruit, selain mengeratkan hubungan silaturahim  di kalangan ahli pertubuhan dengan penduduk.

“Penganjuran program tersebut juga antara lain untuk memupuk semangat membantu dalam kalangan Graduan Pulau Bruit,” ujarnya sambil berharap penduduk Pulau yang berjaya dalam kerjaya boleh terus membantu.

Penganjuran program tersebut turut dibantu Pasukan Bomba Sukarela Pulau Bruit dan pelatih kursus perkapalan yang sedang menunggu panggilan latihan amali.

Penglibatan belia dalam program kebajikan dan sukarela merupakan antara agenda PGPB.

Oleh Akun Giman

See author's posts


China lancar roket ke Marikh

BEIJING: Perlumbaan negara-negara besar dunia ke angkasa lepas nampaknya semakin sengit.

Selepas Emiriah Arab Bersatu (UAE) melancarkan Al-Amal tiga hari lalu, China semalam melancarkan roketnya ke planet Marikh, kata pemberita AFP yang menyaksikan misi tersebut dari sebuah pusat seorang pelancaran di Pulau Hainan.

Misi itu yang membawa sebuah kenderaan peninjau diharap dapat digunakan untuk mengkaji tanah di planet tersebut.

Kenderaan peninjau itu dibawa oleh roket Long-March 5 berlepas dari Pusat Pelancaran Angkasa Lepas Wenchang, Pulau Hainan, selatan negara itu. – AFP

See author's posts


Modal insan dan sosial luar bandar

SUMBER modal pembangunan luar bandar sebenarnya bergantung kepada beberapa jenis modal yang boleh dimanfaat dan dikembangkan.  Ini dapat dilihat dalam bentuk aset isi rumah ( household assets) yang merupakan aset tunai dan bukan tunai yang boleh ditukatkan dalam bentuk tunai. Ia mungkin mengambil masa pendek atau panjang untuk ditunaikan dalam bentuk realiti.  Aset isi rumah sebenarnya tidak termasuk dalam pendapatan tahunan.

Aset nilai tunai misalnya mempunyai nilai pasaran dan nilai tunai manakala nilai pasaran aset adalah nilai pasaran wang di pasaran terbuka. Aset isi rumah boleh dijadikan pelbagai jenis modal yang termasuk modal insan, modal sosial, modal semulajadi, modal kapital, dan modal kewangan

Modal insan

Modal insan dalam pembangunan luar bandar merujuk kepada pengetahuan, kemahiran, kebolehan, dan kesihatan individu yang tinggal di kawasan luar bandar, yang boleh dimanfaatkan untuk menggalakkan pembangunan ekonomi dan sosial dalam komuniti tersebut. Modal insan ini meliputi faktor seperti pendidikan, latihan, pengalaman, dan ciri peribadi yang membolehkan individu menyumbang kepada pembangunan mereka sendiri dan komuniti mereka.

Pelaburan dalam modal insan adalah penting untuk pembangunan luar bandar kerana ia boleh membawa kepada peningkatan produktiviti, inovasi dan pertumbuhan ekonomi. Sebagai contoh, dengan menyediakan akses kepada program pendidikan dan latihan, masyarakat luar bandar boleh membangunkan tenaga kerja mahir yang lebih bersedia untuk memanfaatkan peluang ekonomi baharu.

Selain itu, menggalakkan kesihatan dan kesejahteraan di kawasan luar bandar boleh meningkatkan produktiviti dan kualiti hidup, yang boleh menarik perniagaan dan pelaburan baharu. Misalnya, Ezra keturunan Penan  berpeluang melanjutkan pengajian dalam sains pembangunan di universiti tempatan kemudian dengan pengetahuan tersebut beliau dapat memahami teori dan praktis aspek pembangunan luar bandar. Maka, beliau mampu membawa idea pembangunan dalam masyarakatnya untuk keluar dari belenggu kemiskinan.

Hambatan

Hakikatnya modal insan adalah komponen penting dalam pembangunan luar bandar kerana ia membolehkan individu dan komuniti membina kapasiti mereka sendiri, mencipta peluang untuk pertumbuhan ekonomi, dan mencapai pembangunan mampan.

Namun, cabaran dalam aspek modal insan ialah apabila masih berlaku keciciran dalam pendidikan, tidak ada kemahiran, buta huruf, tahap kesihatan yang rendah,  hidup penuh dengan pelbagai ketidakmampuan, dan kurang mendapat makanan berkhasiat.

Ini termasuk akses terhad kepada pendidikan dan latihan kerana kawasan luar bandar selalunya mempunyai peluang pendidikan yang terhad, dan penduduk mungkin tidak mempunyai akses kepada program latihan yang mencukupi boleh membantu mereka memperoleh kemahiran baharu atau memajukan kerjaya mereka. Berlakunya juga aliran pindah bijak pandai setempat apabila golongan muda di kawasan luar bandar berpotensi meninggalkan komuniti mereka untuk melanjutkan pelajaran dan peluang pekerjaan di kawasan bandar, yang membawa kepada kehilangan modal insan di kawasan luar bandar.

Pada masa sama, jurang kesihatan juga meluas kerana  sering mempunyai kadar kemiskinan yang lebih tinggi dan akses terhad kepada penjagaan kesihatan, yang boleh membawa kepada hasil kesihatan yang buruk dan mengurangkan produktiviti dan kesejahteraan penduduk. Masalah penduduk yang semakin tua di kawasan luar bandar adalah masalah populasi yang boleh menyebabkan kekurangan pekerja mahir dan pengurangan kapasiti untuk pertumbuhan ekonomi.

Kekurangan kepelbagaian dari segi hubungan etnik, pemahaman dan latar belakang budaya, yang boleh mengehadkan peluang untuk pertukaran dan inovasi silang budaya jika tidak ditangani akan membawa kepada masalah modal insan yang berpanjangan. Maka, menangani isu seumpama ini memerlukan pendekatan komprehensif yang merangkumi pelaburan dalam pendidikan dan latihan, infrastruktur penjagaan kesihatan, dan inisiatif pembangunan komuniti untuk menarik dan mengekalkan tenaga kerja mahir. Selain itu, usaha untuk menggalakkan kepelbagaian dan keterangkuman boleh membantu membuka potensi penuh masyarakat luar bandar dan membolehkan mereka berkembang maju dalam ekonomi global.

Modal Sosial

Secara asasnya, semua orang akan membantu anda ketika masa kesusahan, atau boleh berbuat demikian dalam masa depan, kerana hubungan keluarga, persaudaraan atau persahabatan. Inilah dikenali sebagai modal sosial pembangunan luar bandar yang merujuk kepada rangkaian, perhubungan, norma, dan kepercayaan yang wujud dalam sesebuah komuniti. Ia meliputi sumber dan aset kolektif yang dijana melalui interaksi sosial dan boleh dimanfaatkan untuk pembangunan ekonomi dan sosial.

Modal sosial (social capital) merujuk pada jaringan sosial, norma, nilai, dan kepercayaan yang memungkinkan kerjasama dan penyelarasan antara individu dan kelompok dalam masyarakat. Modal sosial dapat dilihat sebagai ‘modal’ yang dimiliki oleh masyarakat, seperti halnya modal ekonomi atau modal fizikal. Modal sosial dapat mempengaruhi pelbagai aspek kehidupan masyarakat, termasuk ekonomi, politik, dan kesejahteraan sosial.

Contoh modal sosial yang umum meliputi kepercayaan, saling ketergantungan, jaringan sosial, dan penyertaan masyarakat. Kepercayaan membolehkan individu dan kelompok dapat bekerjasama dan membuat persetujuan bersama. Saling ketergantungan memungkinkan individu dan kelompok untuk saling bergantung satu sama lain untuk memenuhi keperluan dan mencapai tujuan bersama. Jaringan sosial memungkinkan individu dan kelompok untuk berkomunikasi, bertukar informasi, dan bekerjasama secara efektif.

Penyertaan masyarakat memungkinkan individu dan kelompok untuk menyumbang dalam proses  membuat keputusan dan pelaksanaan dasar yang boleh mempengaruhi kehidupan mereka.

Modal sosial adalah komponen penting dalam pembangunan luar bandar kerana ia boleh memudahkan kerjasama dan kerjasama dalam kalangan ahli komuniti, menggalakkan tindakan kolektif untuk menangani cabaran bersama, dan membina daya tahan sosial dan ekonomi. Sebagai contoh, rangkaian sosial dan kepercayaan boleh membantu untuk mengatasi halangan maklumat dan membolehkan individu dan komuniti mengakses peluang ekonomi baharu, manakala norma dan nilai yang dikongsi boleh menggalakkan perpaduan sosial dan penglibatan komuniti.

Jenis modal sosial

Modal sosial dapat membantu masyarakat memberikan maklum balas dan menyelesaikan pelbagai masalah dan cabaran yang dihadapi, seperti kemiskinan, perubahan iklim, dan konflik sosial. Namun, modal sosial juga dapat menghadapi pelbagai cabaran seperti ketidaksetaraan, konflik kepentingan, dan kekurangan penyertaam masyarakat. Oleh itu, penting untuk mengembangkan modal sosial yang kuat dan berlanjutan melalui pembangunan masyarakat yang inklusif dan melibatkan penyertaan semua masyarakat.

Terdapat beberapa jenis modal sosial yang sangat relevan dengan pembangunan luar bandar, termasuk modal sosial yang mengikat yang merujuk kepada perhubungan dan perhubungan di kalangan individu dalam komuniti, seperti ahli keluarga, rakan dan jiran.

Modal sosial merapat pula merujuk kepada hubungan antara individu dan kumpulan di luar komuniti, seperti dengan komuniti jiran, agensi kerajaan atau organisasi sektor swasta. Menghubungkan modal sosial pula merujuk kepada hubungan antara individu dan kumpulan yang mempunyai kuasa atau pengaruh yang lebih besar, seperti dengan pembuat dasar atau pemimpin perniagaan.

Melabur dalam modal sosial boleh membantu membina daya tahan masyarakat, menggalakkan pertumbuhan ekonomi dan meningkatkan kesejahteraan keseluruhan masyarakat luar bandar. Dengan memupuk budaya kepercayaan, kerjasama dan nilai bersama, masyarakat luar bandar boleh mewujudkan keadaan untuk pembangunan mampan dan pertumbuhan inklusif.

Cabaran

Rangkaian sosial terhad kerana komuniti luar bandar cenderung populasi yang kecil dan peluang terhad untuk interaksi sosial, yang boleh mengehadkan pembangunan modal sosial. Terdapat  juga pengasingan sosial kerana sesetengah penduduk luar bandar mungkin mengalami pengasingan sosial disebabkan faktor geografi atau demografi, yang boleh mengehadkan akses mereka kepada rangkaian sosial dan sistem sokongan.

Kepercayaan terhad apabila sesetengah komuniti luar bandar mungkin mempunyai faktor sejarah atau budaya yang mengehadkan kepercayaan dalam kalangan ahli komuniti sedangkan faktor kepercayaan ialah teras modal sosial.

Selain itu faktor akses terhad kepada maklumat: Komuniti luar bandar mungkin mempunyai akses terhad kepada teknologi maklumat dan komunikasi, yang boleh mengehadkan keupayaan mereka untuk berhubung dengan orang lain dan mengakses peluang ekonomi baharu. Tindakan komprehensif termasuk pelaburan dalam inisiatif pembangunan komuniti, seperti acara sosial dan budaya, pusat komuniti, dan program penglibatan sivik, untuk memupuk modal sosial. Usaha untuk menggalakkan kepelbagaian dan keterangkuman boleh membantu membuka potensi penuh masyarakat luar bandar dan membolehkan mereka berkembang maju dalam ekonomi global.

Langkah menambah baik akses kepada teknologi maklumat dapat mengatasi halangan geografi dan membina rangkaian sosial di luar komuniti setempat mereka.

See author's posts


Man United diaibkan di laman sendiri

OLE Gunnar Solskjaer melabelkan kekalahan memalukan 6-1 Manchester United kepada Tottenham kelmarin sebagai perasaan terburuk dalam tempoh 15 tahun beliau di kelab itu sebagai pemain, jurulatih dan pengurus.

Tottenham mengabil kesempatan daripada kad merah Anthony Martial untuk mengenakan kekalahan terburuk United sejak 2011 ketika Jose Mourinho menikmati kepulangan yang didamkan ke Old Trafford.

Son Heung-min dan Harry Kane menjaringkan dua gol ketika Spurs merobek pertahanan United yang tidak teratur bahkan sebelum hukuman keras ke atas Martial berikutan pertembungan jauh dari bola dengan Erik Lamela.

Tanguy Ndombele dan Serge Aurier turut menemui sasaran untuk Tottenham, yang tidak menunjukkan kesan buruk sepanjang yang memenatkan dalam perlawanan keempat mereka dalam tempoh lapan hari.

“Ia adalah perasaan yang mengerikan, hari terburuk yang pernah saya alami sebagai pengurus dan pemain Manchester United.” kata Solskjaer.

“Sama sekali tidak dekat dengan cukup bagus. Saya mengakgkat tangan saya. Ini keputusan saya untuk memilih pasukan seperti yang saya lakukan.

Juga sebagai skuad, itu tidak cukup baik untuk Manchester United.”Cara kekalahan itu akan mengalih tumpuan kepada United menjelang tarikh akhir tempoh perpindahan pada hari Selasa.

Penyerang Uruguay, Edison Cavani dilaporkan sudah bersedia untuk menyertai Red Devils, tetapi ianya di bahagian lain padang pasukan Ole Gunnar Solskjaer sangat memerlukan bantuan.

Mourinho, yang dipecat sebagai bos United pada Disember 2018, menyatakan apa yang disifatkannya sebagai hari bersejarah bagi Tottenham.

“Ini adalah sejarah bagi Tottenham, sejarah untuk pemain-pemain saya dan saya tidak dapat menafikan bahawa itu juga sejarah bagi saya,” kata bos dari Portugal itu.

“Sebilangan orang boleh brekata bahawa anda bermain menentang 10 pemain untuk jangka masa yang lama, tetapi bagi saya ia juga benar bahawa 11 lawan 11 kami bermain sangat baik,” katanya“Kami mencipta masalah besar, kami mendahului 2-1 dan mereka tidak dapat mencari jalan keluar untuk mengawal kami.”

Kekalahan kedua berturut-turut di tempat sendiri musim ini menjatuhkan United di atas zon penyingkiran di tangga ke-16, sementara Tottenham naik ke tangga kelima. – AFP

See author's posts


Anak pesara polis layak bantuan pendidikan TAWP

KUCHING: Anak pesara polis tidak ketinggalan apabila turut layak menerima bantuan pendidikan melalui Tabung Amanah Warisan Polis (TAWP) yang ditubuhkan sejak 2014.

Timbalan Ketua Polis Negara, Datuk Seri Mazlan Lazim berkata, sebanyak RM3,000 bantuan kewangan sekali beri diperuntukkan kepada anak pesara polis yang bakal melanjutkan pelajaran ataupun mereka yang mengalami masalah kewangan dalam bidang pendidikan.

“Bantuan pendidikan itu merupakan salah satu kategori bantuan yang ada dalam Tabung TAWP.

“Bagaimanapun mereka perlu mengemukakan permohonan dengan mengisi borang serta mengemukakan dokumen lengkap kepada ahli Persatuan Bekas Polis Malaysia (PBPM) di negeri masing-masing terlebih dahulu,” katanya.

Beliau berkata demikian pada program Penyerahan Sumbangan Bakul Makanan Asnaf dan Pesara Polis di Mes Pegawai Ibu Pejabat Polis Kontinjen (IPK) Sarawak, di sini semalam.

Tambah Mazlan, empat kategori bantuan lain dalam Tabung TAWP ialah Bantuan Pengurusan Jenayah sebanyak RM1,500, Bantuan Pergerakkan dengan kadar pemberian maksimum RM1,000, Bantuan Perubatan maksimum diberikan kepada pemohon sebanyak RM5,000 serta Bantuan Bencana Alam maksimum pemberian bantuan sebanyak RM10,000.

Ujarnya, semua bantuan itu diberikan secara sekali beri kepada pemohon yang merupakan asnaf dan ahli keluarga pesara polis ataupun pesara itu sendiri bagi meringankan beban mereka terutama golongan yang sangat terjejas akibat pandemik Covid-19.

Menurut Mazlan, masih ramai pesara polis di negara ini tidak mengetahui kewujudan Tabung TAWP dan disebabkan itu, beliau menyeru agar orang ramai menguar-uarkan peranan Tabung TAWP kepada pesara polis yang lain.

“Setakat ini, lebih 1,675 anggota polis menerima manfaat daripada bantuan tabung berkenaan dengan peruntukkan sebanyak RM3.25 juta, manakala di Sarawak kita telah menerima 45 permohonan dan semuanya telah diluluskan melibatkan jumlah perbelanjaan sebanyak RM97,000.

“Namun, masih ada dalam kalangan mereka yang tidak tahu cara permohonan atau tidak tahu maklumat lanjut berhubung tabung tersebut.

“Justeru, mereka disarankan untuk menghubungi pegawai yang bertugas di talian 0322668387 atau layari laman web epesara.rmp.gov.my,” katanya sambil mendedahkan seramai 4,328 pesara polis di Sarawak dilaporkan setakat ini.

Pada program itu, seramai 38 penerima terdiri daripada 20 warga Polis Diraja Malaysia (PDRM), 17 pesara PDRM termasuk seorang anak yatim telah menerima sumbangan bakul makanan yang disumbangkan oleh Kiosk Rezeki Masjid Bukit Aman.

Hadir sama, Pesuruhjaya Polis Sarawak, Datuk Aidi Ismail, Timbalan Pesuruhjaya Polis Sarawak, DCP Datuk Mancha Ata, Timbalan Pengarah Jabatan Integriti dan Pematuhan Standard (JIPS), DCP Sulaiman Yahya dan Timbalan Pengarah Jabatan Keselamatan Dalam Negeri dan Ketenteraman Awam (KDNKA), Datuk Kasuahdi Ali.

Oleh SYAMIMI HUSNA

See author's posts


Jualan kraf atas talian dapat sambutan

KUCHING: Platform jualan kraf menerusi atas talian terus mendapat sambutan yang menggalakkan sejak ia diperkenalkan pada tahun lalu, kata Menteri Pelancongan, Seni dan Budaya, Datuk Seri Nancy Shukri.

Beliau berkata, jumlah nilai jualan yang dicatatkan bagi Sarawak sahaja dalam tempoh April 2020 hingga Januari 2021 sudah mencecah sebanyak RM1.5 juta.

Menurutnya, nilai jualan yang direkodkan oleh Perbadanan Kemajuan Kraftangan Malaysia (PKKM) Sarawak itu adalah hasil menerusi tiga platform iaitu E-Kraf Bazar, ‘My Craft Shoppe’ dan ‘Craft On The Go’.

“Secara keseluruhannya, seramai 270 usahawan telah menyertai tiga plarform jualan kraf menerusi atas talian ini, yang mana 140 daripadanya menggunakan platform E-Kraf Bazar.

“Seramai 86 usahawan pula membuat jualan menerusi ‘Craft On The Go’, manakala 44 usahawan lagi menggunakan platform ‘My Craft Shoppe’,” katanya dalam sebuah sidang media selepas mengadakan lawatan rasmi di PKKM Sarawak, di sini, semalam.

Beliau memberitahu platform pembelian yang dibangunkan oleh Kraftangan Malaysia ini adalah satu usaha murni untuk membantu pemain industri kreatif ini memasarkan produk mereka secara lebih meluas.

Tambahnya, dalam keadaan pandemik Covid-19 yang sedang melanda negara, platform seperti ini cukup signifikan bagi membantu pengusaha kreatif yang terjejas.

“Sejak mula beroperasi pada 15 Oktober 2020 yang lalu, ‘My Craft Shopper’ mempunyai sebanyak 696 produk kraf yang boleh didapati dan dibeli menerusi platform tersebut,” tambahnya.

Sementara itu, Nancy menerusi lawatan tersebut turut berkesempatan beramah mesra dengan usahawan kraf dan warga kerja PKKM Sarawak selain mendapatkan perkembangan terkini industri kraf di negeri ini.

Beliau yang diiringi Pengarah PKKM Sarawak, Azran Arip turut sempat menyaksikan pelbagai demonstrasi produk kraf iaitu pembuatan parang, perabot yang dihasilkan dari kayu belian serta pelbagai produk kraf dari anyaman rotan.

Oleh AKMAL ADIB YUSUP

See author's posts


PJKM diperluas ke Parlimen Igan

PERASMIAN… Ahli Parlimen Igan, Ahmad Johnie Zawawi melancarkan Program Jualan Keluarga Malaysia (PJKM) di pekarangan letak kereta Long Heng Mini Market, Daro, semalam. Siri pertama PJKM mendapat sambutan menggalakkan daripada peniaga dan pengguna di kawasan Parlimen Igan.

DARO:  Rakyat disaran bersabar dan sentiasa bersama kerajaan dalam waktu sukar yang luar biasa, turut melanda dunia dan memberi kesan kepada rantaian bekalan global serta negara.

Ahli Parlimen Igan, Ahmad Johnie Zawawi sehubungan itu mengingatkan peniaga agar sentiasa beretika mematuhi peraturan dan undang-undang yang ditetapkan kerajaan.

“Pegawai penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) terus melaksanakan pemantauan dan pemeriksaan bagi memastikan bekalan sentiasa stabil dan mencukupi untuk memenuhi keperluan orang ramai,” katanya.

Beliau berkata demikian ketika melancarkan Program Jualan Keluarga Malaysia (PJKM) di pekarangan letak kereta Long Heng Mini Market, Daro, semalam.

Maklum balas pengunjung yang diterima rata-rata menyambut baik dan meminta PJKM ini dilaksanakan secara berkala.

Mereka mengakui harga barang-barang yang dijual dapat meringankan bebanan kos sara hidup rakyat dalam situasi harga barang yang dilaporkan telah meningkat.

Barang-barang yang ditawarkan dengan harga sehingga 20 peratus lebih murah daripada harga pasaran setempat.

Pejabat KPDNHEP Cawangan Mukah dengan kerjasama agensi-agensi dari Majlis Daerah Matu Daro (MDMD), Jabatan Penerangan Malaysia Mukah (JAPEN) serta rakan strategik Long Heng Mini Market kini melebarkan PJKM di Parlimen Igan bertempat di Perkarangan Letak Kereta Long Heng Mini Market pada 29 Jun 2022 mulai jam 10 pagi  hingga 4 petang.

PJKM menawarkan pilihan kepada pengguna untuk mendapatkan pelbagai barangan keperluan harian dengan harga berpatutan yang lebih murah  antaranya ayam, ikan, telur, sayur-sayuran, minyak masak, gula, tepung, beras dan barangan keperluan rumah terpilih.

Dalam pada itu, Ahmad Johnie menggalakkan orang ramai di kawasan Parlimen berkenaan untuk merebut peluang ini dalam merancang pembelian keperluan rumah dan seterusnya berjimat dari tawaran yang diberikan.

See author's posts


93 terima Baucar Bantuan Pakaian Seragam

SIMANGGANG: Seramai 93 pelajar dari enam sekolah dalam kawasan Dewan Undangan Negeri (DUN) Lingga telah menerima Baucar Bantuan Pakaian Seragam Yayasan Sarawak (YS) 2021.

Kesemua baucar berkenaan telah pun disampaikan oleh penyandang kerusi DUN Lingga, Dato Simoi Peri kepada wakil enam sekolah berkenaan melalui satu majlis khas bagi tujuan itu di bilik mesyuarat Pejabat Daerah Sri Aman dekat sini baru-baru ini.

Enam sekolah yang menerima baucar berkenaan adalah Sekolah Menengah Kebangsaan (SMK) Lingga, Sekolah Kebangsaan (SK) Lela Pahlawan, SK Pulau Seduku, SK Sembayang, SK Gran/Stumbin dan Sekolah Jenis Kebangsaan (SJK) Chung Hua Lingga.

Pecahan penerimanya terdiri daripada 50 pelajar SMK Lingga, 22 murid SK Gran/Stumbin, 12 murid SK Lela Pahlawan, lima murid SJK Chung Hua Lingga, tiga murid SK Pulau Seduku dan seorang murid SK Sembayang.

“Baucar berkenaan adalah merupakan inisiatif YS untuk membantu meringankan beban keluarga yang kurang mampu dalam membuat persiapan persekolahan anak masing-masing.

“Melalui bantuan berkenaan para penerima yang terpilih hanya perlu ke kedai pembekal dan menulis nama pada baucar itu sebelum memilih barangan persekolahan dengan nilai harga keseluruhan sebanyak RM200,” kata beliau pada majlis itu.

Simoi berkata, pemberian bantuan itu secara tidak langsung akan dapat membantu para pelajar menimba ilmu dengan lebih selesa dan lebih berkeyakinan dalam kehidupan seharian masing-masing.

“Justeru saya berharap agar ibu bapa dapat membantu anak-anak memilih barangan persekolahan yang sesuai di kedai pembekal terpilih sebagai langkah persediaan bagi menghadapi mengharungi sesi pembelajaran secara bersemuka di sekolah,” katanya.

Pegawai Daerah Sri Aman, Mohd Ashree Wee turut hadir sama bagi menyaksikan majlis penyerahan baucar bantuan pakaian seragam tersebut kepada wakil dari keenam- sekolah berkenaan.

Oleh VALENTINE NGUMBANG

See author's posts


Hantar pulang pengganas bukan idea bernas

WELLINGTON: Peguam cara New Zealand, Philip Morgan berkata, cadangan untuk mengekstradisi pengganas Christchurh ke negara asal perlu difikirkan semasak-masaknya dengan mengambil kira pandangan keluarga mangsa dalam sebarang keputusan berkaitan Brenton Tarrant.

Morgan berkata, Tarrant perlu menjalani hukumannya di New Zealand kerana tertakluk kepada undang-undang negara itu.

“Tiada jaminan daripada Australia sama ada mengekalkan atau memendekkan tempoh hukuman pembunuh itu,” katanya.

Beliau berkata demikian bagi mengulas kenyataan Perdana Menteri Australia, Scott Morrison yang terbuka terhadap cadangan Menteri Luar New Zealand, Winston Peters mengenai prospek penghantaran pulang lelaki berkenaan.

Semalam, Menteri Keadilan, Andrew Little berkata, satu rang udang-undang baharu perlu digubal bagi membolehkan Tarrant dihantar pulang.

Tarrant dijatuhi hukuman penjara seumur hidup susulan serangan di dua buah masjid di Christchurch tahun lalu yang meragut 51 nyawa. – AFP

See author's posts


Pelaku buang bangkai khinzir dikenakan tindakan

KUCHING: Tindakan akan diambil terhadap mereka yang membuang 20 ekor bangkai khinzir yang disyaki mati akibat Demam Babi Afrika (ASF) di Jalan Semadang-Jambusan, Bau.

Pengarah Jabatan Perkhidmatan Veterinar Sarawak (JPVS), Dr Adrian Susin Ambud berkata, pihaknya bersama Majlis Daerah Bau (MDB) akan mengambil tindakan itu hari ini.

“Sebanyak 20 ekor khinzir mati dibuang di situ. Ia mati akibat ASF dan disyaki dibuang dari Bau,” katanya ketika dihubungi Utusan Sarawak sebentar tadi.

Beliau berkata, JPVS akan mengambil tindakan tegas terhadap pelakunya dan mengukuhkan pengawasan ke semua ladang khinzir di Sarawak.

Antara tindakan yang boleh diambil terhadap pesalah mengikut Seksyen 29 iaitu pelupusan haiwan, boleh dikenakan denda RM2,000, pelupusan haiwan mati Seksyen 32 dengan denda sebanyak RM1,000.

Beliau berkata, jika beroperasi tanpa lesen, akan dikenakan denda sebanyak RM5,000 dan penutupan ladang di bawah Ordinan Kesihatan Awam Veterinar 1999.

Katanya, daging khinzir yang dijual di pasaran adalah selamat untuk dimakan manusia kerana dibekalkan dari ladang bebas penyakit.

“Saiz khinzir yang dijual sedikit lebih kecil dari sebelumnya dan kenaikan harga daging khinzir kerana pengurangan populasi khinzir,” katanya.

See author's posts


Risiko banjir kilat di tiga negeri dalam tempoh 12 jam

KUALA LUMPUR: Jabatan Pengairan dan Saliran (JPS) mengeluarkan notis kesiapsiagaan kemungkinan banjir kilat dalam tempoh 12 jam di beberapa daerah melibatkan Johor, Pahang dan Sarawak sekiranya hujan lebat atau ribut petir yang signifikan terus berlaku.

JPS dalam kenyataan hari ini memaklumkan ia berdasarkan maklumat ramalan hujan oleh Jabatan Meteorologi Malaysia (MetMalaysia), sistem Southeastern Asia-Oceania Flash Flood Guidance System (SAOFFGS) dan model ramalan banjir JPS.

Di Johor melibatkan mukim Plentong bagi daerah Johor Bahru; mukim Tanjung Surat, Kota Tinggi, Ulu Sungai Johor, Sedili Kechil, Ulu Sungai Sedili Besar, Sedili Besar bagi daerah Kota Tinggi manakala bagi daerah Mersing melibatkan mukim Triang.

Di Pahang, membabitkan mukim Pontian dan Rompin bagi daerah Rompin.

Di Sarawak pula di bahagian Kuching iaitu Jalan Laksamana Cheng Ho, Taman Bong Chin, Sekolah Kebangsaan (SK) Batu Lintang, Lorong Kapor 10, Ulu Maong, Happy Valley, Taman Evergreen, Jalan Burung Durian, Jalan Batu Kawa, Desa Wira, Kampung Gita, Hospital Umum Sarawak, Jalan Batu Lintang, Kawasan Perumahan RPR Batu Kawa serta kawasan sekitarnya.

Bagi bahagian Samarahan melibatkan Kampung Mang, Taman Residen, SK Muara Tuang, Kampung Tanjung Bundong, Taman Uni Garden, Kawasan Muara Tuang III, Kampung Empila, Kampung Tanjung Parang, Kampung Bangka Semong, Kampung Nuip serta kawasan sekitarnya.

Menurut JPS, notis kesiapsiagaan dikeluarkan bagi membolehkan semua penduduk terutama di kawasan berisiko untuk berwaspada dengan sebarang kemungkinan berlakunya banjir kilat bagi tempoh tersebut.

Orang ramai boleh melayari laman web https://publicinfobanjir.water.gov.my, Facebook PublicInfoBanjir dan Twitter JPS _InfoBanjir untuk maklumat lanjut dari semasa ke semasa. – Bernama.

See author's posts


RM2 juta projek ternakan ikan sangkar

LANGKAWI: FMR Agro Aqua Culture Sdn Bhd akan melabur sebanyak RM2 juta untuk membangunkan projek ternakan ikan kerapu hibrid dan ikan merah dalam sangkar di Tapak Sistem Kultur Laut, Sungai Menghulu, di sini.

Pengarah Urusannya, Faizal Mohd Ross berkata, nilai pelaburan itu melibatkan proses baik pulih sangkar sedia ada seluas 1 hektar milik Kedah Agro Holdings Berhad dan pembelian benih ikan.

“FMR Agro Aqua Culture Sdn Bhd telah menandatangani perjanjian pembangunan semula projek sangkar ini dengan Kedah Agro Holdings Berhad selama 30 tahun.

“Sebelum ini, lokasi ini memiliki 150 sangkar namun hanya tinggal 50 sangkar. Kita akan baik pulih dan tambah semula supaya dapat memiliki 200 sangkar pada masa depan,” katanya.

Beliau berkata demikian kepada pemberita selepas Majlis Pelepasan Benih Ikan Kerapu Hibrid dan Ikan Merah di Tapak Sistem Kultur Laut , Sungai Menghulu semalam.

Majlis disempurnakan oleh Pengerusi Jawatankuasa Pertanian dan Industri Makanan, Perusahaan Perladangan dan Komoditi, Pengangkutan dan Hal Ehwal Masyarakat India, Azman Nasrudin.

Turut hadir Ketua Pegawai Eksekutif Kedah Agro Holdings Berhad, Zulkifli Ahmad Rashidi.

Mengulas lanjut, Faizal berkata pihaknya menjangka mampu menuai 50,000 kilogram hasil daripada 50 buah sangkar sedia ada.

“Kita menjangka dapat menuai kira-kira 2,000 kg dalam tempoh enam bulan untuk ikan merah manakala untuk ikan kerapu hibrid akan mengambil masa sedikit. Ini kerana pada peringkat awal ini, kita memasukkan ikan bersaiz 1 kg dan tunggu sehingga berat 5 kg untuk hasilnya dituai.

“Ikan kerapu hibrid ini seterusnya akan diproses sebagai filet untuk pasaran tempatan. Namun begitu, apabila pintu sempadan dibuka semula selepas eksport tidak dapat dilakukan akibat pandemik COVID-19, kita akan eksport ikan kerapu hibrid segar bersaiz 700 gram hingga 1 kg ke China dan Hong Kong,” katanya. – Bernama

See author's posts


Lelaki cedera kereta dipandu langgar tiang konkrit

KUCHING: Seorang lelaki mengalami kecederaan selepas kereta yang dipandu melanggar tiang konkrit di bawah Jambatan Gantung, Jalan Satok-Kulas Interchange pagi tadi.

Jurucakap Pusat Gerakan Operasi (PGO) Bomba Sarawak berkata, pihaknya menerima panggilan kecemasan sekitar 9.22 pagi.

“Semasa tiba di lokasi kejadian, pasukan Bomba bertindak mengeluarkan mangsa yang tersepit menggunakan peralatan khas sebelum diserahkan kepada pihak Kementerian Kesihatan (KKM).

“Mangsa berusia 26 tahun kemudian dihantar ke Hospital Umum Sarawak untuk mendapatkan rawatan lanjut” katanya.

Oleh Mohd Neenatul Aizal

See author's posts


Kerajaan Sarawak iktiraf tanah NCR

SEMATAN: Kerajaan Sarawak sentiasa mengiktiraf dan mempertahankan hak rakyat ke atas tanah Hak Adat Bumiputera (NCR) dengan memperkenalkan kaedah baharu pengukuran yang lebih efisien dan memberi impak besar merangkumi semua Bumiputera di seluruh Sarawak.

Timbalan Ketua Menteri, Datuk Amar Awang Tengah Ali Hasan berkata, kaedah pengukuran baharu yang diperkenalkan pada Oktober 2010 itu dilaksanakan secara dua peringkat.

“Peringkat pertama, pengukuran perimeter dan pewartaan di bawah Seksyen 6 Kanun Tanah Negeri sebagai Rizab Komunal Bumiputera Pertanian dan peringkat kedua pula adalah pengukuran secara lot individu dan pengeluaran surat hakmilik tanah di bawah Seksyen 18 Kanun Tanah Negeri.

“Usaha pengukuran tanah bukan perkara baharu atau desakan politik semata-mata kerana ia telah mula dilaksanakan sejak tahun 1960-an lagi melalui program seperti Operasi Penyelesaian, Pengukuran Bahagian III Kanun Tanah Negeri dan Pengukuran Kampung Tradisional.

“Kaedah baharu lebih efisien dibuktikan melalui pencapaian kerja ukur seluas lebih kurang 934,288 hektar atau 2.3 juta ekar telah berjaya diukur perimeternya melalui peringkat pertama, dan daripada jumlah tersebut seluas lebih kurang 753,456 hektar atau 1.8 juta ekar telah pun diwartakan,” katanya.

Beliau yang juga Menteri Pembangunan dan Sumber Asli Kedua berkata demikian pada Majlis Penyerahan Surat Hakmilik Tanah Seksyen 18, Kanun Tanah Negeri Kampung Pueh Sematan di Kem Putra Sentosa, Sematan, semalam.

“Maknanya, dengan kaedah baharu ini, tanah NCR dapat diukur secara puratanya seluas 103,809 hektar setahun iaitu berjaya meningkatkan output pengukuran tanah NCR hampir 20 kali ganda berbanding kaedah lama.

“Kaedah terdahulu didapati kurang efisien kerana dalam tempoh lebih kurang 50 tahun sejak tahun 1960-an sehingga tahun 2010, hanya seluas lebih kurang 260,000 hektar atau 642,460 ekar tanah NCR yang berjaya diselesaikan. Ini bermakna secara purata hanya seluas 5,200 hektar tanah NCR dapat diukur setahun,” jelasnya.

Beliau turut mengingatkan kerja pengukuran perimeter itu dilaksanakan berdasarkan permohonan dan permintaan penuntut tanah NCR sendiri dan jika mereka tidak mahu tanah mereka diukur perimeter, kerja pengukuran tidak akan dilaksanakan.

“Bagi kes-kes yang masih dalam pertikaian dan perbicaraan di mahkamah, kerja pengukuran tidak akan dilaksanakan kecualilah kes tersebut telahpun diselesaikan atau ditarik balik oleh mereka yang terlibat.

“Namun begitu, sekiranya mahu menyertai Program Pengukuran Tanah NCR Inisiatif Baharu ini, permohonan baharu perlulah dikemukakan semula,” jelasnya.

Hadir sama, Ahli Dewan Undangan Negeri Tanjong Datu, Datuk Amar Jamilah Anu.

Oleh Zarina Abdullah

See author's posts


Reputasi industri minyak sawit jadi kebimbangan kepada Malaysia

KUALA LUMPUR: Walaupun jumlah eksport minyak sawit Malaysia ke Amerika Syarikat (AS) tidak besar, impak daripada langkah AS untuk menyekat minyak sawit dan produk minyak sawit daripada FGV Holdings Bhd terhadap reputasi industri ini menjadi kebimbangan kepada negara.

Ketua Pegawai Eksekutif Persatuan Minyak Sawit Malaysia (MPOA), Datuk Mohd Nageeb Abdul Wahab berkata, sekatan itu telah menjejaskan beberapa syarikat tempatan, terutamanya FGV.

“Apa yang lebih kami bimbangkan ialah kerosakan kepada reputasi negara dan syarikat.

“Kami melihat Amerika dan Amerika Utara sebagai pasaran yang mempunyai potensi besar untuk pengembangan, itu sebabnya kami bimbang dengan apa yang berlaku hari ini,” katanya dalam program Money Matters terbitan TV3 semalam.

Bulan lepas, Jabatan Kastam dan Perlindungan Sempadan AS (CBP) mengeluarkan Perintah Menahan Pelepasan terhadap minyak sawit dan produk minyak sawit yang dikeluarkan oleh FGV serta anak syarikatnya dan usaha samanya, berkuat kuasa 30 September 2020, di semua pelabuhan masuk AS.

Pejabat Perdagangan CBP mengarahkan perintah itu dikeluarkan berdasarkan maklumat bahawa ia menerima apa yang didakwa mewujudkan kebimbangan mengenai dakwaan bahawa syarikat itu telah menggunakan buruh paksa dalam proses pengeluarannya.

Sehubungan itu, FGV mengeluarkan kenyataan untuk menyatakan kekecewaannya dengan keputusan tersebut, menyatakan syarikat amat komited dalam menghormati hak asasi manusia dan menepati piawaian pekerja, sejajar dengan Matlamat Pembangunan Mampan (SDG) dan Prinsip Panduan PBB mengenai Perniagaan dan Hak Asasi Manusia.

Mohd Nageeb berkata, sumber dakwaan tersebut adalah daripada beberapa pertubuhan bukan kerajaan yang mempunyai persepsi negatif terhadap industri ini.

“Mereka tidak memberikan bukti. Bagaimanapun, kami berbincang dengan mereka dan kami cuba berbincang dengan CBP dan saya fikir pihak yang terjejas juga sedang berbincang dengan mereka.

“Kami turut berbincang dengan kedutaan AS untuk mengetahui bentuk perbincangan yang terbaik dan bagaimana kami dapat menyelesaikan perkara ini secepat mungkin,” katanya.

Dalam program bual bicara selama setengah jam itu, beliau berkata MPOA turut membincangkan perkara itu dengan Kementerian Luar serta Kementerian Perusahaan Perladangan dan Komoditi.

Katanya beberapa bulan lepas, industri getah/pengeluar sarung tangan, Top Glove turut terjejas oleh sekatan yang sama, tetapi situasi itu telah selesai.

MPOA mempunyai sebanyak 122 ahli, termasuk FGV, mewakili 40 peratus atau 1.85 juta hektar industri minyak sawit Malaysia.

Industri itu menghasilkan kira-kira 20 juta tan minyak sawit setahun, menyumbang 28 peratus daripada bekalan minyak sawit dunia dan secara konsisten menyumbang kira-kira lima peratus kepada Keluaran Dalam Negara Kasar (KDNK) negara.

Industri itu juga merupakan majikan kedua terbesar selepas kerajaan, yang mempunyai pekerja kira-kira 750,000 orang.

Pada 2019, pendapatannya berjumlah RM65 bilion.

AS merupakan destinasi eksport minyak sawit kelapan terbesar Malaysia pada tahun lepas dengan eksport sebanyak 542,161 tan (Januari – Disember 2019).- Bernama

See author's posts


Pasaran Asia merundum akibat kenaikan kadar berterusan

HONG KONG: Pasaran Asia menjejaki satu lagi kerugian di New York hari ini berikutan kebimbangan kenaikan kadar faedah melalui tahap dagangan selepas laporan pekerjaan blockbuster minggu lepas.

Walaupun data dalam beberapa bulan kebelakangan ini menunjukkan inflasi menurun, angka pekerjaan menunjukkan ekonomi kekal teguh, menyebabkan beberapa pegawai tinggi Rizab Persekutuan memberi amaran lebih banyak kerja diperlukan untuk mengawal harga.

Setelah menghabiskan bulan Januari dengan optimistik bahawa hari-hari pengetatan bank pusat tidak lama lagi akan berakhir, peniaga telah diturunkan semula ke bumi bulan ini kerana mereka memikirkan kos pinjaman akan meningkat lebih tinggi dan tinggal di sana lebih lama daripada yang dijangkakan.

Presiden Fed Richmond, Thomas Barkin menambah suaranya kepada rakan-rakannya minggu ini dalam memberi amaran bahawa bank itu perlu “kekal pada landasan” dalam menaikkan kadar jika ia mahu menurunkan inflasi kepada sasaran dua peratusnya.

Bagaimanapun, dengan kos peminjaman masih lebih tinggi dan beberapa amaran ia boleh mencecah enam peratus setinggi dua dekad, kebimbangan semakin meningkat bahawa ekonomi tertinggi dunia itu akan menuju ke kemelesetan.

“Inflasi berkemungkinan besar tidak akan ditakluki jika ekonomi tidak pecah,” kata Edward Moya dari OANDA.

“Arah aliran disinflasi kekal berlaku tetapi sukar bagi mereka untuk meneruskan pasaran buruh yang kukuh dan kerana ekonomi terus berkembang. Kami telah melihat penurunan harga komoditi dan barangan, tetapi perkhidmatan teras kekal rumit.”

Beliau menambah bahawa Fed akan meneruskan kenaikan sehingga perbelanjaan penggunaan peribadi – tolok inflasi pilihan bank berada dalam aliran menurun secara mendadak. “Dan itu mungkin tidak berlaku sehingga musim panas,” katanya.

Selepas pengunduran Wall Street, sebahagian besar Asia berada dalam keadaan terjejas.

Hong Kong, Shanghai, Sydney, Seoul, Singapura, Taipei dan Jakarta tenggelam, walaupun yen yang lebih lemah membantu Tokyo mencatatkan kenaikan pagi ini.

Penganalisis berkata pelepasan indeks harga pengguna minggu depan akan menjadi titik data utama, yang boleh memainkan peranan besar dalam rancangan Fed untuk kenaikan kadar pada masa hadapan.

“Sama ada atau tidak Fed telah mengetatkan keadaan kewangan secukupnya untuk menurunkan inflasi kepada sasaran dari semasa ke semasa akan menjadi perdebatan paling penting dalam agenda pasaran sepanjang separuh pertama tahun ini,” kata Stephen Innes dari Pengurusan Aset SPI.

Beliau menambah bahawa kebimbangan sekarang kita masih boleh bercakap mengenai kenaikan kadar pada suku ketiga. – AFP

See author's posts


KK Ampangan, Tarat terima surat makluman RTP 2021

SERIAN: Semua Ketua Kampung (KK) di kawasan Ampungan dan Tarat tidak ketinggalan menerima surat makluman Projek Transformasi Luar Bandar (RTP) 2021 yang disampaikan sendiri oleh Menteri Muda Pemodenan Pertanian, Tanah Adat dan Pembangunan Wilayah Sarawak, Datuk Roland Sagah Wee Inn, baru-baru ini.

Selain itu, beliau turut menyerahkan surat makluman projek bagi kawasan Ampungan bertujuan untuk menaik taraf Balai Raya Kampung Sebemban dan menambah baik Gereja SDA Kampung Rayang Serian yang masing-masing bernilai RM150,000.

Ahli Dewan Undangan Negeri (ADUN) Tarat itu juga turut menyerahkan projek RTP bagi menaik taraf Bangsal Pertanian dan Nelayan di Kampung Ampungan yang bernilai RM100,000.

Dalam pada itu, untuk kawasan Tarat pula, beliau menyerahkan projek membina rumah gereja yang baharu iaitu St Thaddeus Kampung Tarat Melawi berjumlah RM290,000 dan projek menyiapkan Gereja SDA Kampung Tarat Mawang serta menambah baik Balai raya Kampung Bunga dan Bangunan Dewan Semali Kampung Baru Mawang yang mana masing-masing bernilai RM150,000.

Seterusnya, projek Gereja St. Paul Chapel Kampung Tarat Melawi bernilai RM70,000 dan projek pembinaan Bilik Gerakan Kampung Tarat Mawang bernilai RM50,000 turut diserahkan.

Akhir sekali, beliau turut menyampaikan Kenyalang Gold Card (KGC) kepada ketua-ketua kampung bagi mewakili penerima di kampung masing-masing.

Oleh ‘AINI ‘AFIFAH HAFIZ

See author's posts


Muhyiddin kembali ke pejabat

KUALA LUMPUR: Perdana Menteri Tan Sri Muhyiddin Yassin semalam kembali bertugas di pejabat setelah selesai menjalani kuarantin kendiri selama 14 hari di rumah yang berakhir Jumaat lepas.

Muhyiddin semalam memulakan tugas dengan mempengerusikan Mesyuarat Majlis Tindakan Ekonomi (EAC) yang diadakan secara sidang video khusus untuk membincangkan mengenai kesan pandemik Covid-19 terhadap ekonomi Negeri Johor.

Mesyuarat itu disertai oleh Menteri Perdagangan Antarabangsa dan Industri Datuk Seri Mohamed Azmin Ali, Menteri Kewangan Datuk Seri Tengku Zafrul Tengku Abdul Aziz,Menteri Datuk Seri Mustapa Mohamed dan Menteri Besar Johor Datuk Hasni Mohammad serta pegawai kanan daripada Bahagian Perancangan Ekonomi Negeri Johor (BPENJ).

“Antara yang dibincangkan,cadangan penubuhan pasukan petugas khas bagi mengumpul data dan statistik rakyat Johor yang bekerja di Singapura.

” Mesyuarat juga menyentuh mengenai keperluan membuka semula sempadan Johor dan Singapura,antara lain bagi melonjakkan semula aktiviti ekonomi yang memberi manfaat kepada rakyat,”katanya, menerusi hantaran dalam laman Facebook rasmi beliau.

Selain itu, turut dibincangkan permohonan pembiayaan oleh Kerajaan Negeri Johor bagi menghidupkan semula industri pelancongan susulan penularan wabak Covid-19 yang memberi kesan besar kepada sektor itu.

Muhyiddin seterusnya mempengerusikan Sidang Khas Majlis Keselamatan Negara (MKN) bagi membincangkan situasi terkini jangkitan Covid-19 di dalam negara termasuk di Sabah dan Lembah Klang,di samping pengukuhan tindakan mengawal penularan jangkitan dan keupayaan semasa kesihatan awam negara.

“Kesemua perkara akan diteliti semula dalam Mesyuarat Khas Teknikal Menteri berhubung Perintah Kawalan Pergerakan sebelum diputuskan,” katanya.Keputusan ujian saringan Covid-19 bagi sampel kedua terhadap Muhyiddin pada Rabu lepas disahkan negatif, sekali gus mengesahkan beliau bebas Covid-19. – Bernama

See author's posts


Rakitic jadi penyelamat Barca

BARCELONA mencatat kemenangan sukar 1-0 ke atas Athletic Bilbao awal pagi semalam dan merampas kembali teraju La Liga.

Bagaimanapun ia mungkin bertukar selepas 24  jam dengan hanya tiga mata mengatasi Real Madrid.

Jaringan tunggal pemain gantian Ivan Rakitic pada minit ke-71 menyelamatkan mereka daripada satu lagi keputusan seri selepas diikat Sevilla pada Jumaat lalu.

Madrid akan kembali merampas kedudukan pendahulu jika menewaskan Real Mallorca awal pagi esok tetapi kemenangan Barcelona sekurang-kurangnya meletakkan tekanan ke atas skuad Zinedine Zidane.

Persembahan Barca tampak tidak bermaya apabila gagal mencipta peluang terbuka tidak seperti yang diharapkan pengendali Quique Setien.

“Kami tahu ia akan sukar,” kata Setien. “Kadang-kadang kami tak beraksi dengan ketenangan dan itu yang terjadi pada babak pertama apabila banyak membuat kesilapan berbanding biasa. Kami memberikan keyakinan kepada pasukan lawan.”

Lionel Messi tampak kepenatan dan Barca terlalu bergantung kepada bintang Argentina itu yang mahu mencari gol ke-700 dalam kariernya.

Rakitic pula antara pemain yang dijangka meninggalkan Camp Nou pada musim panas. Dia kerap memanaskan bangku simpanan musim ini dan jaringan itu yang pertamanya sejak aksi Clasico pada Mac tahun lalu.

Sergio Busquets dilayangkan kad kuning dan bakal terlepas perlawanan menentang Celta Vigo Sabtu. Athletic Bilbao pula kekal di tangga ke-10 selepas mengalami kekalahan pertama sejak La Liga kembali bersambung.

Dalam perlawanan awal, Atletico Madrid menang 1-0 di Levante untuk melonjak ke tangga ketiga hasil jaringan sendiri Bruno Gonzalez pada awal permainan.

See author's posts


Anyi Ngau sumbang kerusi Parlimen ke-23 untuk GPS

MARUDI : Gabungan Parti Sarawak (GPS) menambah satu lagi kerusi Parlimen, menjadikan jumlahnya 23, sekali gus membantu memperkuatkan kedududukan di Dewan Rakyat.

Kemenangan calon GPS, Dato Anyi Ngau itu hadir ketika gabungan parti politik di Semenanjung mencari angka bagi membantu mencukupkan jumlah untuk membentuk kerajaan baharu selepas Pilihan Raya Umum ke-15 (PRU-15) berakhir Sabtu lalu.

Menerusi keputusan terkini laman sesawang Suruhan Jaya Pilihanraya (SPR), Anyi Ngau yang mewakili GPS melalui Parti Demokratik Progresif (PDP) memenangi kerusi Parlimen Baram dengan majoriti 7,339 undi.

Anyi memperoleh 18,399 undi, manakala calon Pakatan Harapan (PH), Roland Engan yang juga Ketua Cabang Parti Keadilan Rakyat (PKR) Baram mendapat 11,060 undi. Calon Bebas Wilfred Entika,  324 undi dan hilang wang pertaruhan.

Menurut kemaskimi di sesawang itu, Pegawai Pengurus bagi PRU-15 Bahagian Parlimen P.220 Baram, Belayong Pok mengumumkan keputusan itu lewat petang ini.

Pengundian untuk 12 pusat mengundi bagi Parlimen Baram itu sepatutnya dijalankan serentak pada hari pengundian PRU-15 Sabtu lalu, tetapi ditangguhkan ke hari ini berikutan keadaan cuaca buruk yang menyukarkan helikopter mendarat membawa petugas SPR.

Pada PRU-14 lalu, Anyi Ngau memperoleh 12,171 undi sementara pesaing terdekatnya iaitu calon sama, Roland Engan mendapat 10,181 undi.

Oleh JIKU JUGUONG

See author's posts


Tiada sekatan perjalanan

KUALA LUMPUR: Orang ramai boleh pulang ke kampung masing-masing bagi menyambut Hari Raya Aidiladha susulan tiada sekatan perjalanan termasuk rentas negeri, kata Menteri Kanan (Kluster Keselamatan) Datuk Seri Ismail Sabri Yaakob.

Beliau, bagaimanapun mengingatkan orang ramai supaya sentiasa mematuhi Prosedur Operasi Standard (SOP) yang ditetapkan bagi mengawal penularan Covid-19.

“Patuhi SOP walaupun kerajaan benar balik kampung, kita kena jaga kita. Kita kena pastikan diri kita terjaga dengan mematuhi setiap SOP dikeluarkan,” katanya pada sidang media Perintah Kawalan Pergerakan Pemulihan (PKPP) di bangunan Parlimen di sini semalam.

Beliau berkata demikian ketika ditanya sama ada rentas negeri tidak akan dibenarkan susulan terdapat persediaan dilakukan oleh Polis Diraja Malaysia dan Angkatan Tentera Malaysia, yang mendirikan khemah di beberapa lebuhraya pada masa ini.

Umat Islam di Malaysia akan menyambut Hari Raya Aidiladha pada Jumaat ini.

Sementara itu, Ismail Sabri berkata kerajaan hari ini memutuskan untuk menyemak semula SOP Hari Raya Aidiladha dan Ibadah Korban setelah mengambil kira risiko penularan semula jangkitan Covid-19.

Katanya bagi Ibadah Korban, kerajaan memutuskan untuk mengehadkan tidak lebih 10 ekor haiwan bagi masjid dan surau termasuk di lokasi  mengadakan ibadah korban yang dibenarkan oleh Pejabat Agama Daerah dan Pihak Berkuasa Tempatan (PBT).

Beliau berkata had itu juga tertakluk kepada keluasan lokasi mengadakan ibadah korban.

“Bagaimanapun, kerajaan menggalakkan agar ibadah korban dilakukan di rumah penyembelihan di bawah Jabatan Perkhidmatan Veterinar dan rumah penyembelihan Ruminan Swasta yang dilesenkan.

“Jumlah ke hadiran sewaktu ibadah korban mengikut 20 orang untuk setiap ekor haiwan dan jamuan makan di tapak korban adalah tidak dibenarkan kecuali makanan dibungkus,” katanya.

Mengulas lanjut, Ismail Sabri berkata waktu ibadah korban di masjid dan surau hanya boleh diadakan selama empat hari termasuk hari pertama Hari Raya Aidiladha, selepas solat Sunat Aidiladha dan tiga hari Tasyrik (hari ke-11 (1 Ogos), 12 (2 Ogos) dan 13 (3 Ogos) bulan Zulhijjah mengikut kalendar Islam).

“Bagaimanapun, mengambil kira Hari Raya Aidiladha jatuh pada hari Jumaat, ibadah korban digalakkan untuk dilakukan pada hari kedua (Aidiladha) dan dua hari Tasyrik,” katanya.

Sementara itu, bagi jamuan di rumah pula, Ismail Sabri berkata ia tidak boleh melebihi 20 orang pada satu-satu masa.

Katanya individu yang masih dalam proses kuarantin wajib di rumah dilarang untuk keluar dari rumah, pulang ke kampung atau menunaikan solat sunat Aidiladha, malah tidak boleh menerima tetamu.

“Jika individu yang memakai ‘wristband’ kuarantin melanggar peraturan yang ditetapkan, orang ramai diminta untuk melaporkan kepada PDRM,” katanya.

Menurutnya, semua SOP tersebut adalah untuk Wilayah Persekutuan dan boleh diguna pakai oleh Majlis Agama Negeri-Negeri sebagai rujukan.– Bernama

See author's posts


Sambutan Ambang Merdeka di Putrajaya meriah

PERDANA Menteri, Datuk Seri Ismail Sabri Yaakob bersama Keluarga Malaysia yang hadir memeriahkan sambutan Ambang Merdeka menyambut tarikh 31 Ogos Hari Kebangsaan 2022 di tapak Anjung Floria malam Selasa lalu. • Foto BERNAMA

PUTRAJAYA: Perdana Menteri Datuk Seri Ismail Sabri Yaakob menghadiri Program Ambang Merdeka 2022 di Anjung Floria, Presint 4 di sini malam Selasa lalu yang turut dimeriahkan dengan kehadiran lebih 10,000 ahli Keluarga Malaysia yang membanjiri kawasan tapak berkenaan sejak 10.00 malam.

Ismail Sabri  tiba di Anjung Floria itu pada kira-kira 11.30 malam dengan diiringi Menteri Wilayah Persekutuan Datuk Seri Dr Shahidan Kassim dan timbalannya Datuk Seri Jalaluddin Alias. Beberapa menteri Kabinet juga turut hadir antaranya Menteri Kanan Pendidikan Datuk Dr Radzi Jidin dan Menteri Pengangkutan Datuk Seri Dr Wee Ka Siong.

Tepat detik 12.00 tengah malam, laungan merdeka sebanyak tujuh kali berkumandang di udara diikuti lagu Tanggal 31 Ogos dendangan Allahyarham Sudirman Arshad, lagu Negaraku dan lain-lain lagu patriotik.

Pertunjukan bunga api selama lebih lima minit turut menerangi dan mewarnai langit Putrajaya diiringi sorakan orang ramai yang teruja memeriahkan program bersempena sambutan Hari Kebangsaan 2022 dalam keadaan cuaca yang baik pada malam Selasa lalu.

Terdahulu, pengunjung disajikan dengan persembahan artis popular seperti Ella, Haqiem Rusli, Man Bai dan Ameng Spring dan tarian pelbagai kaum.

Orang ramai dan anak kecil kelihatan memegang Jalur Gemilang bagi menyemarakkan semangat kemerdekaan setelah dua tahun tiada sebarang sambutan besar-besaran disebabkan pandemik Covid-19.

Sambutan Hari Kebangsaan 2022 diadakan di Dataran Merdeka, Kuala Lumpur hari ini (31 Ogos). – Bernama

See author's posts


Saksi mengaku cuai urus cek Ahmad Zahid

KUALA LUMPUR: Bekas setiausaha eksekutif kepada Datuk Seri Dr Ahmad Zahid Hamidi semalam mengaku di Mahkamah Tinggi di sini bahawa beliau cuai dalam menguruskan beberapa keping cek Yayasan Akalbudi bagi pembayaran kredit kad milik bekas timbalan perdana menteri itu.

Mejar Mazlina Mazlan @ Ramly, 42, yang merupakan saksi utama pendakwaan berkata, beliau mengakui kesilapannya yang telah membuat pembayaran kad kredit melebihi daripada jumlah yang sepatutnya dengan menggunakan cek yayasan itu.

Beliau berkata demikian ketika disoal balas oleh peguam Datuk Ahmad Zaidi Zainal yang mewakili Ahmad Zahid, pada perbicaraan hari ke-40 Presiden UMNO itu yang menghadapi pertuduhan rasuah, salah guna kuasa dan pengubahan wang haram melibatkan jutaan ringgit daripada dana Yayasan Akalbudi.

Ahmad Zaidi : Merujuk kepada satu penyata kad kredit bertarikh 28 Disember 2013 yang mempunyai jumlah baki semasa (jumlah sepatutnya perlu dibayar) sebanyak RM65,153.32, namun Puan Mazlina membayar lebih iaitu RM71,283.17 dalam dua cek berasingan iaitu yang benilai RM63,701.52 dan RM7,581.65.

Mazlina: Ya, Yang Arif

Saksi pendakwaan ke-90 itu juga bersetuju dengan Ahmad Zaidi bahawa itu adalah kesilapannya.

Ahmad Zaidi: Dalam penyataan saksi, Puan Mazlina ada beritahu Datuk Seri Zahid merupakan seorang yang teliti, sekiranya teliti (Ahmad Zahid) beliau tidak membenarkan pembayaran itu (bayar lebih).

Mazlina: Tidak setuju.

Ahmad Zaidi: Puan Mazlina tidak pernah menunjukkan penyata kad kredit dan cek pembayaran kepada Datuk Seri Zahid.

Mazlina: Ya, Yang Arif.

Kepada soalan Ahmad Zaidi, bagaimana saksi itu boleh membuat pembayaran menggunakan cek bertarikh 7 Januari 2014 dengan jumlah yang tepat, sedangkan penyata kad kredit itu keluar pada 28 Januari 2014, Mazlina menjawab, “Saya tersalah tulis tarikh (bulan Januari) pada cek, sepatutnya bulan Februari.”

Ahmad Zaidi: Ini juga menunjukkan kecuaian kamu?

Mazlina: Ya, Yang Arif.

Sementara itu, ditanya Ahmad Zaidi, adakah cop tandatangan Ahmad Zahid digunakan untuk cop sijil dan kad jemputan secara lambak (banyak-banyak) Mazlina menjawab “Ya, Yang Arif”.

Mazlina juga berkata, beliau tidak mengetahui bahawa Yayasan Akalbudi tidak pernah membuat apa-apa ‘special resolution’ atau memberikan apa-apa spesimen cop kepada Affin Bank untuk membenarkan cop ditandatangan bagi pihak yayasan itu.

Saksi itu tidak bersetuju dengan peguam bahawa Ahmad Zahid membenarkannya menggunakan cop tandangan untuk sekali sahaja.

Disoal Ahmad Zaidi adakah kebenaran Ahmad Zahid untuk membenarkannya menggunakan cop pada cek Yayasan Akalbudi adalah anggapannya, Mazlina menjawab “ini adalah arahan yang jelas”.

Ahmad Zaidi: Adakah itu (arahan) hanya ‘blanket approval’ semata-mata?

Mazlina: Ya, Yang Arif.

Selasa lalu, Mazlina memberitahu mahkamah bahawa Ahmad Zahid   membenarkankannya menggunakan cop tandatangan tertuduh pada cek-cek Yayasan Akalbudi bagi pembayaran bil kad kredit pada 2014.

Ahmad Zahid berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram melibatkan puluhan juta ringgit dana milik Yayasan Akalbudi.

Pendakwaan diketuai Timbalan Pendakwa Raya Datuk Raja Rozela Raja Toran manakala pasukan pembelaan diketuai peguam Hisyam Teh Poh Teik.

Perbicaraan berlangsung di hadapan Hakim Collin Lawrence Sequerah. – Bernama

See author's posts


BN nyata sokongan bersyarat terhadap Belanjawan 2021

KUALA LUMPUR: Barisan Nasional (BN) menyatakan sokongan bersyarat terhadap Belanjawan 2021 dengan menuntut kerajaan membenarkan pengeluaran “one-off” hingga RM10,000 daripada Akaun 1 Kumpulan Wang Simpanan Pekerja (KWSP) selain melanjutkan moratorium.

Ketika menyatakan perkara itu, Datuk Seri Najib Tun Razak (BN-Pekan) yang juga Pengerusi Kelab Penyokong Barisan Nasional (BNBBC), turut berpandangan pindaan terhadap Rang Undang-undang Perbekalan 2021 wajar dilakukan, mengambil kira situasi luar biasa dihadapi negara ketika ini susulan pandemik Covid-19.

“Bajet ini dibuat dalam keadaan luar biasa, kalau kita nak pinda pun bajet ini ia wajar dilakukan sebab ini keadaan luar biasa dan tambahan lagi dalam hal ini, pendirian BN seperti mana disuarakan oleh (Ahli Parlimen) Bagan Datuk (Datuk Seri Dr Ahmad Zahid Hamidi) bahawa kita nak pengeluaran KWSP sebanyak RM10,000 secara ‘one-off’ dan moratorium dilanjutkan hingga 30 Jun 2021 diluluskan oleh kerajaan.

“Sokongan saya dan rakan-rakan terhadap bajet ini tertakluk kepada kelulusan kedua-dua ini, jadi sokongan kita (BN) pada bajet ini sokongan bersyarat,” katanya ketika membahaskan rang undang-undangitu di Dewan Rakyat semalam.

Beliau berkata demikian sebagai menjawab celahan Datuk Seri Ahmad Maslan (BN-Pontian) tentang kemungkinan Rang Undang-undang Perbekalan kali ini dipinda kerana sepanjang pengalamannya sebagai ahli Parlimen, perkara itu tidak pernah berlaku.

Pada awal perbahasan, suasana hangat seketika apabila RSN Rayer (PH-Jelutong) mempersoalkan tempoh 90 minit yang diberikan kepada Najib dan memulakan perbahasan bagi pihak penyokong kerajaan sedangkan Datuk Seri Shahidan Kassim (BN-Arau) adalah Pengerusi Majlis Ahli Parlimen Perikatan Nasional (PNBBC) yang seharusnya memulakan perbahasan rang undang-undang itu untuk blok kerajaan.

Yang Dipertua Dewan Rakyat Datuk Azhar Azizan Harun bagaimanapun menjelaskan Najib dipilih sebagai pembahas utama blok kerajaan, oleh itu beliau diberikan 90 minit sebagaimana tempoh berbahas bagi Ketua Pembangkang Datuk Seri Anwar Ibrahim Isnin lepas.

Meneruskan perbahasan, Najib berkata berdasarkan harapan rakyat, Belanjawan 2021 perlu dibuat penambahbaikan supaya penerimaan rakyat menjadi lebih mantap dan menyeluruh.

Najib berkata langkah pengeluaran secara “one-off” KWSP diperlukan untuk menaikkan kitaran wang dalam ekonomi pada masa perbelanjaan kerajaan adalah terhad, serta boleh digunakan rakyat sebagai penyelesaian tunggakan hutang, selain menjadi modal asas memulakan perniagaan kecil terutama bagi mereka yang kehilangan pekerjaan.

“Tanggungjawab kerajaan bukan untuk menafikan pencarum daripada mengakses wang milik mereka sendiri pada masa mereka paling terdesak. Fokus kerajaan pula ialah mencari jalan untuk memulih dan memastikan pencarum dengan baki simpanan yang rendah dapat menambah simpanan mereka dengan kadar paling cepat,” katanya.

Najib berkata, perkara itu boleh dilakukan menerusi tiga cara, iaitu membantu KWSP meraih pendapatan yang lebih dengan memberi projek lumayan kepada KWSP; menaikkan semula kadar caruman bulanan majikan dan pencarum; serta mengubah struktur pembayaran dividen kepada struktur berperingkat.

Bekas perdana menteri itu berkata, cadangan lanjutan moratorium selama enam bulan lagi perlu dipanjangkan kepada semua peminjam, termasuk pinjaman Amanah Ikhtiar Malaysia dan TEKUN selain Lembaga Pembiayaan Perumahan Sektor Awam (LPPSA) bagi penjawat awam.

Dalam pada itu, Najib mengingatkan kerajaan supaya tidak meneruskan perkara tidak disenangi rakyat termasuk peruntukan bagi agensi Jabatan Hal Ehwal khas (Jasa) yang boleh dibelanjakan untuk pembelian pelitup muka, cecair pencuci tangan kepada rakyat atau diberi kepada ibu bapa bagi menggantikan bekalan Rancangan Makanan Tambahan (RMT) untuk murid-murid yang dinafikan sarapan pagi kerana sekolah ditutup.

Selain itu, Najib turut mencadangkan kerajaan melaksanakan Rancangan Pandang ke Borneo sebagai pemangkin kepada pertumbuhan ekonomi seluruh negara untuk jangka masa sederhana dan panjang.

Beliau berkata, Sabah dan Sarawak mempunyai sumber kekayaan semula jadi yang amat besar dan lokasi yang strategik kerana berada lebih dekat dengan negara-negara yang pesat membangun di Asia Timur berbanding Semenanjung Malaysia.

“Secara asasnya, negeri yang kurang membangun akan mengalami pertumbuhan dengan lebih pesat jika diberi perhatian dan pelaburan yang sewajarnya. Adalah tidak masuk akal jika kita menggalakkan syarikat-syarikat dari Malaysia untuk melabur di luar negara tanpa memberi peluang mereka melabur di Sabah dan Sarawak yang penuh dengan potensi,” katanya. – Bernama

See author's posts